Lisabonas Līgums, ar ko groza Līgumu par Eiropas Savienību un Eiropas Kopienas dibināšanas līgumu, parakstīts Lisabonā 2007. gada 13. decembrī - GROZĪJUMI LĪGUMĀ PAR EIROPAS SAVIENĪBU UN EIROPAS KOPIENAS DIBINĀŠANAS LĪGUMĀ - 2. pants



Oficiālais Vēstnesis 306 , 17/12/2007 Lpp. 0042 - 0133



2. pants Eiropas Kopienas dibināšanas līgumu groza saskaņā ar šā panta noteikumiem. 1) Līguma nosaukumu aizstāj ar šādu nosaukumu – "Līgums par Eiropas Savienības darbību". A. HORIZONTĀLI GROZĪJUMI 2) Visā Līgumā: a) vārdu "Kopiena" vai vārdus "Eiropas Kopiena" (vienskaitlis) attiecīgajos locījumos aizstāj ar vārdu "Savienība" attiecīgajā locījumā, vārdus "Eiropas Kopienu" vai saīsinājumu "EEK" aizstāj ar vārdiem "Eiropas Savienības", ka arī apzīmētāju "Kopienas" aizstāj ar vārdu "Savienības", izņemot 299. panta 6. punkta c) apakšpunktā, ko numurē kā 311. panta 5. punkta c) apakšpunktu. 136. panta pirmajā daļā šis grozījums attiecas tikai uz pirmo attiecīgo vārdu; b) vārdus "šis Līgums", "šā Līguma" un "šajā Līgumā" aizstāj ar attiecīgi "Līgumi", "Līgumu" un "Līgumos" un attiecīgajā gadījumā saistītie darbības vārdi un apzīmētāji ir daudzskaitlī, šo apakšpunktu nepiemēro 182. panta trešajai daļai, kā arī 312. un 313. pantam; c) vārdkopu "Padome saskaņā ar 251. pantā minēto procedūru" aizstāj ar vārdkopu "Eiropas Parlaments un Padome saskaņā ar parasto likumdošanas procedūru" un vārdkopu "251. pantā minētā procedūra" aizstāj ar vārdkopu "parastā likumdošanas procedūra" attiecīgajā locījumā, kā arī attiecīgā gadījumā tekstu ", apspriedusies ar" aizstāj ar tekstu "pēc apspriešanās ar" un teikumā izdara attiecīgus gramatiskus pielāgojumus; d) vārdkopu "ar kvalificētu balsu vairākumu" svītro; e) tekstu "Padome, sanākot valstu vai valdību vadītājiem" un "Padome, kas sanāk valstu vai to valdību vadītāju līmenī" aizstāj ar vārdu "Eiropadome" attiecīgajā locījumā; f) vārdkopu "iestādes vai struktūras" un "iestādes un struktūras" aizstāj ar vārdkopu "iestādes vai struktūras" attiecīgajā locījumā, izņemot 193. panta pirmajā daļā; g) vārdus "kopējais tirgus" aizstāj ar vārdiem "iekšējais tirgus" attiecīgajā locījumā; h) vārdkopu "Eiropas valūtas vienība (ECU)" attiecīgajā locījumā aizstāj ar vārdu "euro"; i) tekstu "dalībvalstis, kam nav piešķirts izņēmuma statuss" aizstāj ar tekstu "dalībvalstis, kuru valūta ir euro" attiecīgajā locījumā; j) saīsinājumu "ECB" aizstāj ar vārdkopu "Eiropas Centrālā banka" attiecīgajā locījumā; k) vārdus "ECBS Statūti" aizstāj ar vārdiem "ECBS un ECB statūti" attiecīgajā locījumā; l) vārdkopas "114. pantā paredzētā Komiteja" un "114. pantā minētā komiteja" aizstāj ar vārdkopu "Ekonomikas un finanšu komiteja" attiecīgajā locījumā; m) vārdus "Tiesas Statūti" aizstāj ar vārdkopu "Eiropas Savienības Tiesas statūti" attiecīgajā locījumā; n) vārdkopu "Pirmās instances tiesa" aizstāj ar vārdiem "Vispārējā tiesa" attiecīgajā locījumā; o) vārdus "tiesas palāta" un "tiesas palātas" aizstāj attiecīgi ar vārdiem "specializētā tiesa" vai "specializētās tiesas" attiecīgajā locījumā, un teikumā izdara attiecīgus gramatiskus pielāgojumus. 3) Turpmāk norādītajos pantos vārdu "Padome" vai vārdu "Padomei" attiecīgi aizstāj ar vārdkopu "Padome saskaņā ar īpašu likumdošanas procedūru" vai vārdkopu "Padomei saskaņā ar īpašu likumdošanas procedūru" un svītro vārdkopu "pēc Komisijas priekšlikuma": - 13. panta, kurš kļūst par 16.e panta 1. punktu, - 19. panta 1. punktā, - 19. panta 2. punktā, - 22. panta otrajā daļā, - 93. pantā, - 94. pantā, kurš kļūst par 95. pantu, - 104. panta 14. punkta otrajā daļā, - 175. panta 2. punkta pirmajā daļā. 4) Turpmāk norādītajos pantos pēc vārda "Padome" vai pēc vārda "Padomes" attiecīgi iekļauj vārdkopu "ar vienkāršu balsu vairākumu" vai tekstu ", kas lēmusi ar vienkāršu balsu vairākumu,": - 130. panta pirmajā daļā, - 144. panta pirmajā daļā, - 208. pantā – pēc pirmā attiecīgā vārda, - 209. pantā, - 213. panta pēdējās daļas trešajā teikumā, - 216. pantā, - 284. pantā. 5) Turpmāk norādītajos pantos vārdkopu "apspriedusies ar Eiropas Parlamentu" aizstāj ar vārdkopu "saņēmusi Eiropas Parlamenta piekrišanu": - 13. pantā, kurš kļūst par 16.e panta 1. punktu, - 22. panta otrajā daļā. 6) Turpmāk norādītajos pantos vārdu "iestāde" aizstāj ar vārdkopu "iestāde vai struktūra" attiecīgajā locījumā, un vajadzības gadījumā izdara attiecīgus gramatiskus pielāgojumus teikumā: - 195. panta 1. punkta otrajā daļā, - 232. panta otrajā daļā, - 233. panta pirmajā daļā, - 234. panta b) punktā, - 255. panta 3. punktā, kurš kļūst par 16.a panta 3. punkta trešo daļu. 7) Turpmāk norādītajos pantos vārdu "Tiesa" aizstāj ar vārdkopu "Eiropas Savienības Tiesa" attiecīgajā locījumā: - 83. panta 2. punkta d) apakšpunktā, - 88. panta 2. punkta otrajā daļā, - 95. pantā, kurš kļūst par 94. pantu, 9. punktā, - 195. panta 1. punktā, - 225.a panta sestajā daļā, - 226. panta otrajā daļā, - 227. panta pirmajā daļā, - 228. panta 1. punktā – pirmo attiecīgo vārdu, - 229. pantā, - 229.a pantā, - 230. panta pirmajā daļā, - 231. panta pirmajā daļā, - 232. panta pirmajā daļā, - 233. panta pirmajā daļā, - 234. panta pirmajā daļā, - 235. pantā, - 236. pantā, - 237. panta ievadteikumā, - 238. pantā, - 240. pantā, - 241. pantā, - 242. panta pirmajā teikumā, - 243. pantā, - 244. pantā, - 247. panta 9. punktā, ko numurē kā 8. punktu, - 256. panta otrajā daļā; turpmāk norādītajos pantos izdara grozījumu, kurš neattiecas uz latviešu valodas tekstu: - 227. panta ceturtajā daļā, - 228. panta 1. punktā – otrais attiecīgais vārds, - 230. panta trešajā daļā, - 231. panta otrajā daļā, - 232. panta trešajā daļā, - 234. panta otrajā un trešajā daļā, - 237. panta d) punkta trešajā teikumā, - 256. panta ceturtajā daļā. 8) Turpmāk norādītajos pantos atsauci uz citu Līguma pantu aizstāj ar atsauci uz šādu Līguma par Eiropas Savienību pantu: 21. panta trešajā daļā, kura kļūst par ceturto daļu: | atsauce uz 9. pantu (pirmā atsauce) un uz 53. panta 1. punktu (otrā atsauce); | 97.b pantā: | atsauce uz 2. pantu; | 98. pantā: | atsauce uz 2. pantu (otrā atsauce); | 105. panta 1. punkta otrajā teikumā: | atsauce uz 2. pantu; | 125. pantā: | atsauce uz 2. pantu; | 215. panta trešajā daļā, kura kļūst par ceturto daļu: | atsauce uz 9.d panta 7. punkta pirmo daļu; | 9) (Neattiecas uz latviešu valodas tekstu.) B. KONKRĒTI GROZĪJUMI PREAMBULA 10) Otrajā apsvērumā izdara grozījumu, kurš neattiecas uz latviešu valodas tekstu, un preambulas pēdējā apsvērumā vārdkopu "IR NOLĒMUŠI izveidot EIROPAS KOPIENU un tālab iecēluši" aizstāj ar vārdiem "IR IECĒLUŠI". KOPĪGI NOTEIKUMI 11) 1. un 2. pantu atceļ. Iekļauj šādu 1.a pantu: "1.a pants 1. Šajā Līgumā noteikta Savienības darbības organizācija, kā arī tās kompetences jomas, kompetences piešķiršana un kompetenču īstenošanas noteikumi. 2. Šis Līgums un Līgums par Eiropas Savienību ir līgumi, kas ir Savienības pamatā. Šos divus līgumus, kuriem ir vienāds juridisks spēks, apzīmē ar vārdu "Līgumi"." KATEGORIJAS UN KOMPETENCES JOMAS 12) Iekļauj šādu jaunu sadaļu un šādu jaunu 2.a līdz 2.e pantu: "I SADAĻA KATEGORIJAS UN SAVIENĪBAS KOMPETENCES JOMAS 2.a pants 1. Ja Līgumos Savienībai ir piešķirta ekskluzīva kompetence kādā konkrētā jomā, tad veikt likumdošanas funkciju un pieņemt juridiski saistošus aktus drīkst tikai Savienība; dalībvalstis to var darīt pašas tikai tad, ja Savienība tās pilnvarojusi vai tas vajadzīgs Savienības pieņemto aktu īstenošanai. 2. Ja kādā konkrētā jomā Līgumos Savienībai ir piešķirta kompetence, kas ir kopīga ar dalībvalstīm, Savienība un dalībvalstis drīkst veikt likumdošanas funkciju un pieņemt juridiski saistošus aktus šajā jomā. Dalībvalstis īsteno savu kompetenci tiktāl, ciktāl Savienība nav īstenojusi savu kompetenci. Dalībvalstis atkal īsteno savu kompetenci tiktāl, ciktāl Savienība ir pārtraukusi īstenot savu kompetenci. 3. Dalībvalstis saskaņo savu ekonomikas un nodarbinātības politiku atbilstīgi šajā Līgumā paredzētajiem pasākumiem, kuru nodrošināšana ir Savienības kompetencē. 4. Savienības kompetencē ir saskaņā ar Līguma par Eiropas Savienību noteikumiem noteikt un īstenot kopēju ārpolitiku un drošības politiku, tostarp pakāpeniski izstrādāt kopēju aizsardzības politiku. 5. Dažās jomās un apstākļos, kas noteikti Līgumos, Savienības kompetencē ir veikt darbības, lai atbalstītu, saskaņotu vai papildinātu dalībvalstu darbības, vienlaikus neaizstājot to kompetenci šajās jomās. Juridiski saistoši akti, ko Savienība pieņēmusi, pamatojoties uz Līgumu noteikumiem, kuri attiecas uz šīm jomām, nevar būt par iemeslu dalībvalstu normatīvo aktu saskaņošanai. 6. Savienības kompetences īstenošanas apjomu un pasākumus nosaka Līgumu noteikumi, kas attiecas uz konkrēto jomu. 2.b pants 1. Savienībai ir ekskluzīva kompetence šādās jomās: a) muitas savienība, b) iekšējā tirgus darbībai nepieciešamo konkurences noteikumu izveidošana, c) monetārā politika attiecībā uz dalībvalstīm, kuru naudas vienība ir euro, d) jūras bioloģisko resursu saglabāšana saskaņā ar kopējo zivsaimniecības politiku, e) kopējā tirdzniecības politika. 2. Savienības ekskluzīvā kompetencē ir arī noslēgt starptautisku līgumu, ja tā slēgšana ir paredzēta Savienības leģislatīvajā aktā vai ja tas ir nepieciešams, lai ļautu Savienībai īstenot tās iekšējo kompetenci, vai tiktāl, ciktāl līguma slēgšana ietekmē Savienības kopīgos noteikumus vai maina to darbības jomu. 2.c pants 1. Savienība dala kompetenci ar dalībvalstīm, ja Līgumos tai piešķirta kompetence, kura neattiecas uz 2.b un 2.e pantā minētajām jomām. 2. Savienības un dalībvalstu dalītā kompetence attiecas galvenokārt uz šādām jomām: a) iekšējais tirgus, b) sociālā politika – šajā Līgumā noteiktajos aspektos, c) ekonomiskā, sociālā un teritoriālā kohēzija, d) lauksaimniecība un zivsaimniecība, izņemot jūras bioloģisko resursu saglabāšanu, e) vide, f) patērētāju tiesību aizsardzība, g) transports, h) Eiropas komunikāciju tīkli, i) enerģētika, j) brīvības, drošības un tiesiskuma telpa, k) kopīgie drošības apsvērumi sabiedrības veselības aizsardzības jautājumos attiecībā uz aspektiem, kas noteikti šajā Līgumā. 3. Savienības kompetencē ir darbību veikšana zinātniskās izpētes, tehnoloģiju attīstības un kosmosa jomā, jo īpaši, nosakot un īstenojot programmas, tomēr šīs kompetences īstenošana nedrīkst liegt dalībvalstīm īstenot savu kompetenci. 4. Attiecībā uz sadarbību attīstības jomā un humāno palīdzību Savienības kompetencē ir veikt darbības un vadīt kopēju politiku, tomēr minētās kompetences īstenošana nedrīkst liegt dalībvalstīm īstenot savu kompetenci. 2.d pants 1. Dalībvalstis saskaņo savu ekonomikas politiku Savienībā. Šajā sakarā Padome pieņem pasākumus, jo īpaši šīs politikas vispārīgās pamatnostādnes. Uz tām dalībvalstīm, kuru naudas vienība ir euro, attiecas īpaši pasākumi. 2. Savienība pieņem pasākumus, lai nodrošinātu dalībvalstu nodarbinātības politikas koordināciju, jo īpaši, nosakot pamatnostādnes attiecībā uz šo politiku. 3. Savienība var uzņemties iniciatīvu, lai nodrošinātu dalībvalstu sociālās politikas koordināciju. 2.e pants Savienības kompetencē ir veikt darbības, lai atbalstītu, koordinētu vai papildinātu dalībvalstu darbības. Eiropas līmenī šādas darbības attiecas uz: a) cilvēku veselības aizsardzību un uzlabošanu, b) rūpniecību, c) kultūru, d) tūrismu, e) izglītību, arodmācībām, jaunatni un sportu, f) civilo aizsardzību, g) administratīvo sadarbību.". VISPĀRĒJI PIEMĒROJAMI NOTEIKUMI 13) Iekļauj šādu sadaļu un 2.f pantu: "II SADAĻA VISPĀRĒJI PIEMĒROJAMI NOTEIKUMI 2.f pants Savienība nodrošina savu dažādo politiku un darbību savstarpēju konsekvenci, ņemot vērā savus mērķus un ievērojot kompetences piešķiršanas principu.". 14) 3. panta 1. punktu atceļ. Tā 2. punkta tekstā vārdkopu "Veicot jebkuru šajā pantā minēto darbību" aizstāj ar vārdkopu "Veicot savas darbības". 15) 4. panta tekstu pārceļ uz 97.b pantu. To groza, kā norādīts šā panta 85. punktā. 16) 5. pantu atceļ; to aizstāj ar Līguma par Eiropas Savienības darbību 3.b pantu. 17) Iekļauj šādu 5.a pantu: "5.a pants Nosakot un īstenojot savu politiku un darbības, Savienība ņem vērā prasības, kas saistītas ar atbilstīga sociālās aizsardzības līmeņa nodrošināšanu, ar sociālās atstumtības apkarošanu, kā arī ar izglītības, mācību un cilvēku veselības aizsardzības līmeņa paaugstināšanu.". 18) Iekļauj šādu 5.b pantu: "5.b pants Nosakot un īstenojot savu politiku un darbības, Savienība tiecas apkarot diskrimināciju dzimuma, rases vai etniskās izcelsmes, reliģijas vai pārliecības, invaliditātes, vecuma vai dzimumorientācijas dēļ.". 19) 6. pantā tekstu "kas minētas 3. pantā," svītro. 20) Iekļauj 6.a pantu, kurā pārņem 153. panta 2. punkta tekstu. 21) Iekļauj 6.b pantu, kurā pārņem tekstu no Protokola par dzīvnieku aizsardzību un labturību; pēc vārda "lauksaimniecības" iekļauj tekstu ", zivsaimniecības", vārdu "pētniecības" aizstāj ar vārdkopu "pētniecības un tehnoloģiju attīstības un Kosmosa izpētes", un vārdkopu "dzīvnieku labturības prasībām" aizstāj ar vārdkopu "dzīvnieku kā jutīgu būtņu labturības prasībām". 22) 7. un 11.a pantu atceļ. Kā norādīts šā Līguma 1. panta 22. punktā un šā panta 278. punktā, 11. un 11.a pantu aizstāj ar Līguma par Eiropas Savienību 10. pantu un Līguma par Eiropas Savienības darbību 280.a un 280.i pantu. 23) 12. panta tekstu pārceļ uz 16.d pantu. 24) 13. panta tekstu pārceļ uz 16.e pantu. To groza, kā norādīts šā panta 33. punktā. 25) 14. panta tekstu pārceļ uz 22.a pantu. To groza, kā norādīts šā panta 41. punktā. 26) 15. panta tekstu pārceļ uz 22.b pantu. To groza, kā norādīts šā panta 42. punktā. 27) 16. pantu groza šādi: a) panta sākumā tekstu "Neskarot 73., 86. un 87. panta" un, ņemot aizstāj ar tekstu "Neskarot Līguma par Eiropas Savienību 3.a panta un šā Līguma 73., 86. un 87. panta"; b) pirmā teikuma beigās tekstu "principiem un nosacījumiem, kas ļauj īstenot to uzdevumus." aizstāj ar tekstu "– jo īpaši ekonomikas un finanšu – principiem un nosacījumiem, kas ļauj īstenot to uzdevumus."; c) pievieno šādu jaunu teikumu: "Eiropas Parlaments un Padome, pieņemot regulas saskaņā ar parasto likumdošanas procedūru, paredz minētos principus un nosacījumus, neskarot dalībvalstu kompetenci atbilstīgi Līgumiem sniegt un finansēt šos pakalpojumus, kā arī panākt šo pakalpojumu izpildi.". 28) Iekļauj 16.a pantu, kurā pārņem 255. panta tekstu, izdarot šādus grozījumus: a) pirms 1. punkta iekļauj tālāk minētos punktus, 1. punktu numurē kā 3. punktu, un 2. un 3. punkts kļūst par punkta daļām: "1. Lai veicinātu labu pārvaldību un nodrošinātu pilsoniskas sabiedrības līdzdalību, Savienības iestādes un struktūras darbojas iespējami atklāti. 2. Eiropas Parlamenta sēdes ir atklātas, tāpat kā Padomes sēdes, kad tā izskata leģislatīva akta projektu un balso par to."; b) 1. punktā, ko numurē kā 3. punktu un kas kļūst par 3. punkta pirmo daļu, izdara grozījumu, kurš neattiecas uz latviešu valodas tekstu, kā arī tekstu "Eiropas Parlamenta, Padomes un Komisijas dokumentiem" aizstāj ar tekstu "Savienības iestāžu un struktūru dokumentiem, neatkarīgi no to veida" un vārdkopu "2. un 3. punktu" aizstāj ar vārdiem "šo punktu"; c) 2. punktā, kas kļūst par 1. punkta, kuru numurē kā 3. punktu, otro daļu, pēc vārda "Padome" iekļauj tekstu ", pieņemot regulas," un svītro vārdkopu "divos gados pēc Amsterdamas Līguma stāšanās spēkā"; d) 3. punktā, kas kļūst par 1. punkta, kuru numurē kā 3. punktu, trešo daļu, vārdkopu "iepriekš minētā iestāde savā reglamentā paredz" aizstāj ar vārdkopu "iestāde nodrošina sava darba pārredzamību un paredz", daļas beigās iekļauj vārdkopu "saskaņā ar otrajā daļā minētajām regulām" un pievieno šādas divas jaunas daļas: "Šis pants attiecas uz Eiropas Savienības Tiesu, Eiropas Centrālo banku un Eiropas Investīciju banku tikai tajos gadījumos, kad tās veic administratīvus pienākumus. Eiropas Parlaments un Padome saskaņā ar otrajā daļā minētajā regulā paredzētiem nosacījumiem nodrošina to dokumentu publicēšanu, kas saistīti ar likumdošanas procedūrām.". 29) Iekļauj 16.b pantu, kas aizstāj 286. pantu: "16.b pants 1. Ikvienai personai ir tiesības uz savu personas datu aizsardzību. 2. Eiropas Parlaments un Padome saskaņā ar parasto likumdošanas procedūru paredz noteikumus par fizisko personu aizsardzību attiecībā uz Savienības iestāžu un struktūru veikto personas datu apstrādi, kā arī personas datu apstrādi, ko veic dalībvalstis saistībā ar Savienības tiesību aktu darbības jomu, un noteikumus par šādu datu brīvu apriti. Šo noteikumu izpildi kontrolē neatkarīgas iestādes. Noteikumi, ko pieņem, pamatojoties uz šo pantu, neskar īpašos noteikumus, kas paredzēti Līguma par Eiropas Savienību 25.a pantā.". 30) Iekļauj šādu 16.c pantu: "16.c pants 1. Savienība respektē un neskar baznīcu un reliģisko organizāciju vai apvienību statusu, kas noteikts dalībvalstu tiesību aktos. 2. Savienība tāpat ievēro filozofisko un nekonfesionālo organizāciju statusu, kas noteikts dalībvalstu tiesību aktos. 3. Atzīstot to identitāti un īpašo ieguldījumu, Savienība uztur atklātu, pārredzamu un pastāvīgu dialogu ar šīm baznīcām un organizācijām.". DISKRIMINĀCIJAS AIZLIEGUMS UN PILSONĪBA 31) Otrās daļas virsrakstu aizstāj ar šādu virsrakstu – "DISKRIMINĀCIJAS AIZLIEGUMS UN SAVIENĪBAS PILSONĪBA". 32) Iekļauj 16.d pantu, kura pārņem 12. panta tekstu. 33) Iekļauj 16.e pantu, kurā pārņem 13. panta tekstu; 2. punktā tekstu "gadījumos, kad nolūkā atbalstīt dalībvalstu rīcību, kas vērsta uz 1. punktā minēto mērķu sasniegšanu, Padome paredz Kopienas veicināšanas pasākumus" aizstāj ar tekstu "Eiropas Parlaments un Padome, lai atbalstītu dalībvalstu rīcību, kas vērsta uz 1. punktā minēto mērķu sasniegšanu, saskaņā ar parasto likumdošanas procedūru var pieņemt pamatprincipus Kopienas veicināšanas pasākumiem" un svītro minētā punkta pēdējo teikuma daļu ", Padome pieņem lēmumus saskaņā ar 251. pantā paredzēto procedūru". 34) 17. pantu groza šādi: a) 1. punktā izdara grozījumu, kurš neattiecas uz latviešu valodas tekstu; b) 2. punktu aizstāj ar šādu punktu: "2. Savienības pilsoņiem ir ar Līgumiem piešķirtās tiesības un ar tiem uzliktie pienākumi. Tiem, cita starpā, ir: a) tiesības brīvi pārvietoties un dzīvot dalībvalstu teritorijā; b) tiesības balsot un tiesības kandidēt Eiropas Parlamenta vēlēšanās un dzīvesvietas dalībvalsts pašvaldību vēlēšanās ar tādiem pašiem nosacījumiem, kā attiecīgās valsts pilsoņiem; c) tiesības tās trešās valsts teritorijā, kurā nav pārstāvēta dalībvalsts, kuras pilsoņi viņi ir, uz jebkuras dalībvalsts diplomātisko un konsulāro iestāžu aizsardzību ar tādiem pašiem nosacījumiem kā attiecīgās valsts pilsoņiem; d) tiesības iesniegt lūgumrakstu Eiropas Parlamentā, rakstīt Eiropas ombudam un Savienības iestādēm un padomdevējām struktūrām jebkurā no Līgumu valodām un saņemt atbildi tajā pašā valodā. Šīs tiesības īsteno saskaņā ar nosacījumiem un ierobežojumiem, ko nosaka Līgumos un ar to īstenošanai paredzētajiem pasākumiem.". 35) 18. pantu groza šādi: a) 2. punktā vārdkopu "Padome var pieņemt" aizstāj ar vārdkopu "Eiropas Parlaments un Padome saskaņā ar parasto likumdošanas procedūru var pieņemt" un pēdējo teikumu svītro; b) 3. punktu aizstāj ar šādu punktu: "3. Tādā pašā nolūkā, kā minēts 1. punktā, ja vien Līgumos nav paredzētas nepieciešamās pilnvaras, Padome saskaņā ar īpašu likumdošanas procedūru var paredzēt pasākumus par sociālo nodrošinājumu vai sociālo aizsardzību. Padome pieņem vienprātīgu lēmumu pēc apspriešanās ar Eiropas Parlamentu.". 36) 20. pantā vārdkopu "savstarpēji nosaka vajadzīgos noteikumus un" aizstāj ar vārdkopu "pieņem atbilstīgus pasākumus un". Iekļauj šādu jaunu daļu: "Padome saskaņā ar īpašu likumdošanas procedūru un pēc apriešanās ar Eiropas Parlamentu var pieņemt direktīvas, ar ko nosaka koordinācijas un sadarbības pasākumus, kuri vajadzīgi, lai veicinātu šādu aizsardzību.". 37) 21. pantā iekļauj šādu jaunu pirmo daļu: "Eiropas Parlaments un Padome, pieņemot regulas saskaņā ar parasto likumdošanas procedūru, paredz noteikumus procedūrām un nosacījumiem, kas nepieciešami pilsoņu iniciatīvai Līguma par Eiropas Savienību 8.b panta nozīmē, tostarp nosaka minimālo dalībvalstu skaitu, kas tiem jāpārstāv.". 38) 22. panta otrajā daļā tekstu "šajā Līguma daļā noteiktās tiesības; šos noteikumus Padome iesaka dalībvalstīm pieņemt saskaņā ar to attiecīgajām konstitucionālajām prasībām." aizstāj ar tekstu "šā Līguma 17. panta 2. punktā minētās tiesības. Šie noteikumi stājas spēkā pēc tam, kad tos ir apstiprinājušas dalībvalstis saskaņā ar savām attiecīgajām konstitucionālajām prasībām.". 39) Trešās daļas virsrakstā pēc vārdu "POLITIKA" aizstāj ar vārdkopu "IEKŠPOLITIKA UN RĪCĪBA". IEKŠĒJAIS TIRGUS 40) Trešās daļas sākumā iekļauj I sadaļu ar virsrakstu "IEKŠĒJAIS TIRGUS". 41) Iekļauj 22.a pantu, kurā pārņem 14. panta tekstu. 1. punktu aizstāj ar šādu punktu: "1. Savienība paredz pasākumus, lai izveidotu iekšējo tirgu vai nodrošinātu tā darbību saskaņā ar attiecīgajiem Līgumu noteikumiem.". 42) Iekļauj 22.b pantu, kurā pārņem 15. panta tekstu. Pirmajā daļā vārdkopu "iekšējā tirgus izveides laikā" aizstāj ar vārdkopu ", lai izveidotu iekšējo tirgu". 43) I sadaļa – par preču brīvu apriti – kļūst par I.a sadaļu. 44) 23. panta 1. punktā vārdkopu "pamats ir muitas savienība" aizstāj ar vārdkopu "ietver muitas savienību". 45) Pēc 27. panta iekļauj 1.a nodaļu ar virsrakstu "SADARBĪBA MUITAS JOMĀ" un iekļauj 27.a pantu, kurā pārņem 135. panta tekstu; šā 135. panta pēdējo teikumu svītro. LAUKSAIMNIECĪBA UN ZIVSAIMNIECĪBA 46) II sadaļas virsrakstā pievieno vārdus "UN ZIVSAIMNIECĪBA". 47) 32. pantu groza šādi: a) 1. punktā iekļauj šādu jaunu pirmo daļu – "1. Savienība nosaka un īsteno kopīgu lauksaimniecības un zivsaimniecības politiku." , un šā punkta pašreizējais teksts kļūst par punkta otro daļu. Otrās daļas pirmajā teikumā pēc vārda "lauksaimniecību" iekļauj vārdu ", zivsaimniecību" un daļas beigās pievieno šādu teikumu – "Atsauces uz kopējo lauksaimniecības politiku vai lauksaimniecību, kā arī apzīmējumu "lauksaimniecisks" attiecina arī uz zivsaimniecību, ievērojot šīs nozares specifiskās īpatnības."; b) 2. punktā vārdkopu "lai izveidotu kopējo tirgu" aizstāj ar vārdkopu "lai izveidotu kopējo tirgu un lai nodrošinātu tā darbību"; c) 3. punktā vārdus "šā Līguma" svītro. 48) 36. pantu groza šādi: a) pirmajā daļā vārdu "noteikusi" aizstāj ar vārdkopu "noteicis Eiropas Parlaments" un svītro tekstu "un 3."; b) otrajā daļā ievadteikumu aizstāj ar šādu ievadteikumu – "Padome pēc Komisijas priekšlikuma var atļaut piešķirt atbalstu:". 49) 37. pantu groza šādi: a) 1. punktu svītro; b) 2. punktu numurē kā 1. punktu; tekstu "Komisija, ņēmusi vērā 1. punktā paredzētās konferences darbu un apspriedusies ar Ekonomikas un sociālo lietu komiteju, divos gados pēc tam, kad šis Līgums stājies spēkā, iesniedz priekšlikumus" aizstāj ar vārdkopu "Komisija iesniedz priekšlikumus", kā arī svītro trešo daļu; c) iekļauj šādu jaunu 2. un 3. punktu, atbilstīgi mainot turpmāko punktu numerāciju: "2. Eiropas Parlaments un Padome saskaņā ar parasto likumdošanas procedūru un pēc apspriešanās ar Ekonomikas un sociālo lietu komiteju izveido lauksaimniecības tirgu kopīgo organizāciju, kas paredzēta 34. panta 1. punktā, kā arī citus noteikumus, kas vajadzīgi kopējās lauksaimniecības politikas un kopējās zivsaimniecības politikas mērķu sasniegšanai. 3. Padome pēc Komisijas priekšlikuma paredz pasākumus par cenu, nodevu, atbalsta un kvantitatīvo ierobežojumu noteikšanu, kā arī par zvejas iespēju noteikšanu un piešķiršanu."; d) 3. punkta, ko numurē kā 4. punktu, ievadteikumā tekstu "Padome saskaņā ar 2. punktu, pieņemot lēmumu ar kvalificētu balsu vairākumu, var aizstāt valstu tirgus organizācijas" aizstāj ar vārdkopu "Valstu tirgus organizācijas saskaņā ar 2. punktu var aizstāt"; e) 4. punkta, ko numurē kā 5. punktu, pirmajā teikuma daļā izdara grozījumu, kurš neattiecas uz latviešu valodas tekstu. DARBA ŅĒMĒJU PĀRVIETOŠANĀS BRĪVĪBA 50) 39. panta 3. punkta d) apakšpunktā svītro vārdu "īstenošanas". 51) 42. pantu groza šādi: a) pirmajā daļā tekstu "migrējošiem darba ņēmējiem un personām, kas ir viņu apgādībā:" aizstāj ar tekstu "algotiem vai pašnodarbinātiem migrējošiem darba ņēmējiem un viņu apgādājamiem:"; b) pēdējo daļu aizstāj ar šādu daļu: "Ja kāds Padomes loceklis paziņo, ka 1. punktā minētais leģislatīva akta projekts varētu ietekmēt viņa valsts sociālā nodrošinājuma sistēmas būtiskus aspektus, jo īpaši tās piemērošanas jomu, izmaksas vai finanšu struktūru, vai varētu ietekmēt minētās sistēmas finansiālo līdzsvaru, tas var pieprasīt šo jautājumu nodot Eiropadomei. Šādā gadījumā parasto likumdošanas procedūru aptur. Pēc projekta apspriešanas Eiropadome 4 mēnešu laikā pēc procedūras apturēšanas: a) projektu atdod atpakaļ Padomei, kas izbeidz parastās likumdošanas procedūras apturēšanu, vai b) nepieņem lēmumu vai pieprasa Komisijai, lai tā iesniedz jaunu priekšlikumu; šādā gadījumā uzskata, ka sākotnēji piedāvātais akts nav pieņemts.". TIESĪBAS VEIKT UZŅĒMĒJDARBĪBU 52) 44. panta 2. punkta pirmās daļas sākumā pievieno tekstu "Eiropas Parlaments,". 53) 45. panta otrajā daļā vārdkopu "Padome pēc Komisijas priekšlikuma ar kvalificētu balsu vairākumu var" aizstāj ar vārdkopu "Eiropas Parlaments un Padome saskaņā ar parasto likumdošanas procedūru var". 54) 47. pantu groza šādi: a) 1. punkta beigās pievieno šādu tekstu – ", kā arī normatīvo un administratīvo aktu noteikumu koordināciju dalībvalstīs saistībā ar darbību sākšanu un izvēršanu kā pašnodarbinātām personām."; b) 2. punktu svītro, un 3. punktu numurē kā 2. punktu; kā arī izdara grozījumu, kurš neattiecas uz latviešu valodas tekstu. 55) Iekļauj 48.a pantu, kurā pārņem 294. panta tekstu. PAKALPOJUMI 56) 49. pantu groza šādi: a) pirmajā daļā vārdus "Kopienas valstī" aizstāj ar vārdu "dalībvalstī"; b) otrajā daļā tekstu "Padome pēc Komisijas priekšlikuma, pieņemot lēmumu ar kvalificētu balsu vairākumu, šo nodaļu var attiecināt" aizstāj ar vārdkopu "Eiropas Parlaments un Padome saskaņā ar parasto likumdošanas procedūru šo nodaļu var attiecināt". 57) 50. panta trešajā daļā vārdu "valstī" aizstāj ar vārdu "dalībvalstī" un izdara grozījumu, kurš neattiecas uz latviešu valodas tekstu. 58) 52. panta pirmajā punktā tekstu "Padome pēc Komisijas priekšlikuma, apspriedusies ar Ekonomikas un sociālo lietu komiteju un Eiropas Parlamentu, ar kvalificētu balsu vairākumu pieņem" aizstāj ar tekstu "Eiropas Parlaments un Padome – ar kvalificētu balsu vairākumu – saskaņā ar parasto likumdošanas procedūru un pēc apspriešanās ar Ekonomikas un sociālo lietu komiteju, pieņem". 59) 53. pantā vārdkopu "apliecina gatavību liberalizēt" aizstāj ar vārdiem "tiecas liberalizēt". KAPITĀLS 60) 57. panta 2. punktā vārdkopu "Padome pēc Komisijas priekšlikuma ar kvalificētu balsu vairākumu var paredzēt pasākumus" aizstāj ar vārdkopu "Eiropas Parlaments un Padome saskaņā ar parasto likumdošanas procedūru pieņem pasākumus" un 2. punkta pēdējais teikums kļūst par šādu 3. punktu: "3. Atkāpjoties no 2. punkta, pasākumus, kas Kopienas tiesībās ierobežo liberalizāciju kapitāla apritē starp dalībvalstīm un trešām valstīm, var paredzēt tikai Padome saskaņā ar īpašu likumdošanas procedūru, apspriedusies ar Eiropas Parlamentu un pieņemot vienprātīgu lēmumu.". 61) 58. pantā pievieno šādu jaunu 4. punktu: "4. Ja nav noteikts neviens pasākums, piemērojot 57. panta 3. punktu, Komisija vai, ja Komisija nav pieņēmusi lēmumu trīs mēnešu laikā no attiecīgās dalībvalsts iesnieguma, Padome var pieņemt lēmumu, kas nosaka to, ka ierobežojoši nodokļu pasākumi, kurus dalībvalstis noteikušas attiecībā uz vienu vai vairākām trešām valstīm, ir jāuzskata par atbilstīgiem Līgumiem tiktāl, ciktāl tos pamato atbilstība kādam no Savienības mērķiem un ciktāl tie saskan ar iekšējā tirgus pienācīgu darbību. Padome pieņem lēmumu vienprātīgi pēc kādas dalībvalsts pieteikuma saņemšanas.". 62) 60. pants kļūst par 61.h pantu. To groza, kā norādīts šā panta 64. punktā. BRĪVĪBAS, DROŠĪBAS UN TIESISKUMA TELPA 63) Ar IV sadaļu "BRĪVĪBAS, DROŠĪBAS UN TIESISKUMA TELPA" aizstāj IV sadaļu par vīzu politiku, patvērumu politiku, imigrācijas politiku un citu politiku, kas saistīta ar personu brīvu pārvietošanos. Šajā sadaļā ir šādas nodaļas: 1. nodaļa: Vispārēji noteikumi 2. nodaļa: Robežkontroles, patvēruma un imigrācijas politika 3. nodaļa: Tiesu iestāžu sadarbība civillietās 4. nodaļa: Tiesu iestāžu sadarbība krimināllietās 5. nodaļa: Policijas sadarbība VISPĀRĒJI NOTEIKUMI 64) 61. pantu aizstāj ar tālāk minēto 1. nodaļu un 61. līdz 61.i pantu. 61. pants aizstāj arī pašreizējā Līguma par Eiropas Savienības darbību 29. pantu, 61.d pants aizstāj minētā Līguma 36. pantu, 61.e pants aizstāj Eiropas Kopienas dibināšanas līguma 64. panta 1. punktu un pašreizējā Līguma par Eiropas Savienības darbību 33. pantu, 61.g pants aizstāj Eiropas Kopienas dibināšanas līguma 66. pantu un 61.h pantā pārņem minētā Līguma 60. pantu, kā norādīts šā Līguma 2. panta 62. punktā: "1. NODAĻA VISPĀRĪGI NOTEIKUMI 61. pants 1. Savienība veido brīvības, drošības un tiesiskuma telpu, ievērojot pamattiesības un dalībvalstu atšķirīgās tiesību sistēmas un tradīcijas. 2. Tā nodrošina to, ka netiek veikta personu kontrole pie iekšējām robežām, un izstrādā uz dalībvalstu solidaritāti balstītu kopēju patvēruma, imigrācijas un ārējo robežu kontroles politiku, kas ir taisnīga attiecībā pret trešo valstu pilsoņiem. Piemērojot šo sadaļu, bezvalstniekus pielīdzina trešo valstu pilsoņiem. 3. Savienība cenšas nodrošināt augstu drošības līmeni ar noziedzības, rasisma un ksenofobijas novēršanas un apkarošanas pasākumiem, ar koordinācijas un sadarbības pasākumiem starp policiju un tiesu iestādēm, un citām kompetentām iestādēm, kā arī ar nolēmumu savstarpēju atzīšanu krimināllietās un, vajadzības gadījumā, ar krimināllikumu tuvināšanu. 4. Savienība veicina tiesu iestāžu pieejamību, jo īpaši, piemērojot tiesas nolēmumu un ārpustiesas lēmumu savstarpējas atzīšanas principu civillietās. 61.a pants Eiropadome nosaka likumdošanas un operatīvās plānošanas stratēģiskās pamatnostādnes brīvības, drošības un tiesiskuma telpā. 61.b pants Valstu parlamenti nodrošina to, lai priekšlikumi un likumdošanas iniciatīvas, kas iesniegtas saskaņā ar 4. un 5. nodaļu, būtu atbilstīgas subsidiaritātes principam saskaņā ar Protokolu par subsidiaritātes principa un proporcionalitātes principa piemērošanu. 61.c pants Neskarot 226., 227. un 228. pantu, Padome pēc Komisijas priekšlikuma var paredzēt pasākumus, kuros nosaka kārtību, kādā dalībvalstis sadarbībā ar Komisiju objektīvi un neitrāli izvērtē to, kā dalībvalstu iestādes īsteno šajā sadaļā minēto Savienības politiku, jo īpaši, lai veicinātu savstarpējas atzīšanas principa pilnīgu piemērošanu. Eiropas Parlamentu un valstu parlamentus informē par izvērtēšanas saturu un rezultātiem. 61.d pants Padomē izveido pastāvīgo komiteju, lai Savienībā nodrošinātu operatīvas sadarbības veicināšanu un stiprināšanu iekšējās drošības jautājumos. Neskarot 207. pantu, tā veicina dalībvalstu kompetento iestāžu rīcības koordinēšanu. Šīs komitejas darbā var iesaistīties Savienības attiecīgo struktūru pārstāvji. Par šo darbu ziņo Eiropas Parlamentam un valstu parlamentiem. 61.e pants Šī nodaļa neiespaido to dalībvalstu pienākumu izpildi, kas attiecas uz likumības un kārtības uzturēšanu un iekšējās drošības nodrošināšanu. 61.f pants Dalībvalstīm ir iespēja uz pašu atbildību izvēlēties tādas savstarpējas sadarbības un koordinācijas formas, kādas tās uzskata par piemērotām sadarbībai starp kompetentajām valsts pārvaldes iestādēm, kas atbild par valsts drošību. 61.g pants Padome paredz pasākumus, lai nodrošinātu administratīvu sadarbību starp dalībvalstu attiecīgām struktūrvienībām jomās, uz kurām attiecas šī sadaļa, kā arī starp šīm struktūrvienībām un Komisiju. Tā pieņem lēmumu pēc Komisijas priekšlikuma, ievērojot 61.i pantu, un pēc apspriešanās ar Eiropas Parlamentu. 61.h pants Ja tas vajadzīgs, lai sasniegtu 61. pantā izklāstītos mērķus attiecībā uz terorisma un ar to saistītu darbību novēršanu un apkarošanu, Eiropas Parlaments un Padome, pieņemot regulas saskaņā ar parasto likumdošanas procedūru, paredz administratīvu pasākumu sistēmu kapitāla apritei un maksājumiem, piemēram, fizisku vai juridisku personu, grupu vai nevalstisku subjektu īpašumā vai valdījumā esošu līdzekļu, finanšu aktīvu vai ekonomiskā guvuma iesaldēšanu. Padome pēc Komisijas priekšlikuma paredz pasākumus, lai īstenotu pirmajā daļā minēto sistēmu. Tiesību akti, kas minēti šajā pantā, ietver nepieciešamos noteikumus par tiesiskajām garantijām. 61.i pants 4. un 5. nodaļā minētos aktus, kā arī 61.g pantā minētos pasākumus, kas nodrošina administratīvo sadarbību šajās nodaļās minētajās jomās, paredz: a) pēc Komisijas priekšlikuma vai b) pēc ceturtās daļas dalībvalstu iniciatīvas.". ROBEŽKONTROLE, PATVĒRUMS UN IMIGRĀCIJA 65) 62. līdz 64. pantu aizstāj ar tālāk minēto 2. nodaļu un 62. līdz 63.b pantu. 62. pants aizstāj 62. pantu, 63. panta 1. un 2. punkts aizstāj 63. panta 1. un 2. punktu, 63. panta 3. punkts aizstāj 64. panta 2. punktu un 63.a pants aizstāj 63. panta 3. un 4. punktu: "2. NODAĻA ROBEŽKONTROLES, PATVĒRUMA UN IMIGRĀCIJAS POLITIKA 62. pants 1. Savienība veido politiku, lai: a) nodrošinātu, ka personām, šķērsojot iekšējās robežas, neveic nekādu kontroli neatkarīgi no to pilsonības; b) veiktu personu kontroli un ārējo robežu šķērsošanas efektīvu uzraudzību; c) pakāpeniski ieviestu integrētu ārējo robežu pārvaldības sistēmu. 2. Piemērojot 1. punktu, Eiropas Parlaments un Padome saskaņā ar parasto likumdošanas procedūru paredz pasākumus par: a) kopēju vīzu un citu īstermiņa uzturēšanās atļauju politiku; b) kontroli, kādu veic attiecībā uz personām, kas šķērso ārējās robežas; c) nosacījumiem, ar kādiem trešo valstu pilsoņiem ir īslaicīga ceļošanas brīvība Savienības teritorijā; d) jebkādiem pasākumiem, kas vajadzīgi, lai pakāpeniski ieviestu integrētu ārējo robežu pārvaldības sistēmu; e) to, lai, šķērsojot iekšējās robežas, netiktu veikta nekāda personu kontrole neatkarīgi no to pilsonības. 3. Ja Savienības pasākumi izrādās nepieciešami, lai veicinātu 17. panta 2. punkta a) apakšpunktā minēto tiesību īstenošanu, un ja vien Līgumos nav paredzētas nepieciešamās pilnvaras, Padome saskaņā ar parasto likumdošanas procedūru var pieņemt noteikumus par pasēm, personu apliecībām, uzturēšanās atļaujām vai līdzīgiem dokumentiem. Padome pēc apspriešanās ar Eiropas Parlamentu lēmumu pieņem vienprātīgi. 4. Šis pants neietekmē dalībvalstu kompetenci, nosakot savas ģeogrāfiskās robežas saskaņā ar starptautiskām tiesību normām. 63. pants 1. Savienība īsteno kopēju patvēruma, papildu aizsardzības un pagaidu aizsardzības politiku, lai varētu piešķirt attiecīgu statusu jebkuram trešās valsts pilsonim, kurš pieprasa starptautisku aizsardzību, un nodrošinātu atbilstību neizraidīšanas principam. Šai politikai jābūt saskaņā ar 1951. gada 28. jūlija Ženēvas konvenciju par bēgļu statusu un 1967. gada 31. janvāra Protokolu par bēgļu statusu, kā arī ar citiem ar to saistītiem līgumiem. 2. Piemērojot 1. punktu, Eiropas Parlaments un Padome saskaņā ar parasto likumdošanas procedūru paredz pasākumus par kopējo Eiropas patvēruma sistēmu, kuru veido: a) vienots patvēruma statuss trešo valstu pilsoņiem, kas ir derīgs visā Savienībā; b) vienots papildu aizsardzības statuss trešo valstu pilsoņiem, kuriem, neiegūstot Eiropas patvērumu, ir nepieciešama starptautiska aizsardzība; c) kopēja pagaidu aizsardzības sistēma pārvietotām personām to liela pieplūduma gadījumā; d) kopīgas procedūras vienota patvēruma vai papildu aizsardzības statusa piešķiršanai un atņemšanai; e) kritēriji un mehānismi, lai noteiktu, kura dalībvalsts ir atbildīga par patvēruma vai papildu aizsardzības pieteikuma izskatīšanu; f) standarti attiecībā uz patvēruma vai papildu aizsardzības pieprasītāju uzņemšanas nosacījumiem; g) partnerattiecības un sadarbība ar trešām valstīm nolūkā regulēt to cilvēku pieplūdumu, kuri pieprasa patvērumu vai papildu aizsardzību, vai pagaidu aizsardzību. 3. Ja viena vai vairākas dalībvalstis saskaras ar ārkārtas situāciju, ko raksturo pēkšņs trešo valstu pilsoņu pieplūdums, Padome pēc Komisijas priekšlikuma var paredzēt pagaidu pasākumus attiecīgās dalībvalsts vai dalībvalstu labā. Padome lemj, iepriekš apspriežoties ar Eiropas Parlamentu. 63.a pants 1. Savienība īsteno kopēju imigrācijas politiku, kuras mērķis ir visos posmos nodrošināt efektīvu migrācijas plūsmas vadību, taisnīgu attieksmi pret trešo valstu pilsoņiem, kuri likumīgi uzturas dalībvalstīs, un novērst nelikumīgu ieceļošanu un cilvēku tirdzniecību, kā arī paredzēt pastiprinātus pasākumus to apkarošanai. 2. Piemērojot 1. punktu, Eiropas Parlaments un Padome saskaņā ar parasto likumdošanas procedūru paredz pasākumus šādās jomās: a) ieceļošanas un uzturēšanās nosacījumi, kā arī dalībvalstu ilgtermiņa vīzu un uzturēšanās atļauju izsniegšanas procedūru standarti, tostarp ģimeņu atkalapvienošanās nolūkā; b) to trešo valstu pilsoņu tiesību noteikšana, kuri likumīgi uzturas dalībvalstī, ietverot nosacījumus, kas attiecas uz pārvietošanās un uzturēšanās brīvību citās dalībvalstīs; c) nelikumīga ieceļošana un neatļauta uzturēšanās, tostarp to personu izraidīšana un brīvprātīga izceļošana, kuras uzturas nelikumīgi; d) cilvēku, jo īpaši sieviešu un bērnu, tirdzniecības apkarošana. 3. Savienība var noslēgt atpakaļuzņemšanas līgumus ar trešām valstīm, paredzot to trešo valstu pilsoņu atpakaļuzņemšanu izcelsmes valstīs, kuri neatbilst vai vairs neatbilst ieceļošanas, atrašanās vai uzturēšanās nosacījumiem kādā no dalībvalstīm. 4. Eiropas Parlaments un Padome saskaņā ar parasto likumdošanas procedūru var noteikt pasākumus, ar kuriem veicina un atbalsta dalībvalstu rīcību, kuras mērķis ir veicināt to trešo valstu pilsoņu integrāciju, kuri likumīgi uzturas to teritorijā, neparedzot dalībvalstu normatīvo aktu saskaņošanu. 5. Šis pants neietekmē dalībvalstu tiesības noteikt uzņemšanas apjomu trešo valstu pilsoņiem, kuri to teritorijā ierodas no trešām valstīm, lai meklētu darbu, neatkarīgi no tā, vai viņi ir algoti vai pašnodarbināti. 63.b pants Uz šajā nodaļā izklāstīto Savienības politiku un tās īstenošanu attiecas solidaritātes princips un atbildības, tostarp tās finansiālo seku, taisnīga sadalījuma princips dalībvalstu starpā. Ja nepieciešams, Savienības aktos, kas pieņemti saskaņā ar šo nodaļu, iekļauj atbilstīgus pasākumus, lai šis princips stātos spēkā.". TIESU IESTĀŽU SADARBĪBA CIVILLIETĀS 66) 65. pantu aizstāj ar šādu 3. nodaļu un 65. pantu: "3. NODAĻA TIESU IESTĀŽU SADARBĪBA CIVILLIETĀS 65. pants 1. Savienība izvērš tiesu iestāžu sadarbību civillietās, kurās ir pārrobežu elementi, pamatojoties uz tiesas nolēmumu un ārpustiesas lēmumu savstarpējas atzīšanas principu. Šāda sadarbība var ietvert pasākumus dalībvalstu normatīvo aktu tuvināšanai. 2. Piemērojot 1. punktu, Eiropas Parlaments un Padome saskaņā ar parasto likumdošanas procedūru un jo īpaši tad, kad tas nepieciešams iekšējā tirgus pienācīgai darbībai, paredz pasākumus, kuru mērķis ir nodrošināt: a) tiesas nolēmumu un ārpustiesas lēmumu savstarpēju atzīšanu un izpildi dalībvalstu starpā; b) tiesas un ārpustiesas dokumentu pārrobežu izsniegšanu; c) dalībvalstu piemērojamo tiesību saderību kolīziju normu un jurisdikcijas jautājumos; d) sadarbību pierādījumu iegūšanā; e) tiesu iestāžu efektīvu pieejamību; f) šķēršļu likvidēšanu civillietu pienācīgai izskatīšanai, vajadzības gadījumā sekmējot dalībvalstīs piemērojamo civilprocesuālo normu saderību; g) alternatīvu strīdu izšķiršanas metožu izstrādi; h) atbalstu tiesnešu un tiesu iestāžu darbinieku mācībām. 3. Atkāpjoties no 2. punkta, pasākumus, kas attiecas uz tiem ģimenes tiesību aspektiem, kuriem ir pārrobežu ietekme, nosaka Padome, pieņemot lēmumu saskaņā ar īpašu likumdošanas procedūru. Padome pēc apspriešanās ar Eiropas Parlamentu pieņem lēmumu vienprātīgi. Padome pēc Komisijas priekšlikuma var pieņemt lēmumu, ar ko nosaka tos ģimenes tiesību aspektus, kuriem ir pārrobežu ietekme, uz kuriem var attiekties tiesību akti, kas pieņemti saskaņā ar parastu likumdošanas procedūru. Padome pēc apspriešanās ar Eiropas Parlamentu pieņem lēmumu vienprātīgi. Otrajā daļā minēto priekšlikumu dara zināmu valstu parlamentiem. Ja kāds valsts parlaments sešu mēnešu laikā pēc šādas paziņošanas iebilst pret minēto priekšlikumu, lēmumu nepieņem. Ja pret priekšlikumu neviens neiebilst, Padome var pieņemt minēto lēmumu.". TIESU IESTĀŽU SADARBĪBA KRIMINĀLLIETĀS 67) 66. pantu aizstāj ar 61.g pantu, kā norādīts šā panta 64. punktā, un 67. līdz 69. pantu atceļ. Iekļauj tālāk minēto 4. nodaļu un 69.a līdz 69.e pantu. 69.a, 69.b un 69.d pants aizstāj pašreizējo Līguma par Eiropas Savienību 31. pantu, kā izklāstīts šā Līguma 1. panta 51. punktā: "4. NODAĻA TIESU IESTĀŽU SADARBĪBA KRIMINĀLLIETĀS 69.a pants 1. Savienībā tiesu iestāžu sadarbība krimināllietās pamatojas uz tiesas spriedumu un lēmumu savstarpējas atzīšanas principu, un tā ietver dalībvalstu normatīvo aktu tuvināšanu jomās, kas minētas 2. punktā un 69.b pantā. Eiropas Parlaments un Padome saskaņā ar parasto likumdošanas procedūru paredz pasākumus, lai a) ieviestu noteikumus un procedūras, kuru mērķis ir visu veidu spriedumu un tiesas lēmumu atzīšana visā Savienībā, b) novērstu un atrisinātu jurisdikcijas kolīzijas dalībvalstu starpā, c) veicinātu tiesu iestāžu un tiesu personāla mācības, d) dalībvalstu tiesu iestāžu un līdzvērtīgu iestāžu starpā atvieglotu sadarbību saistībā ar kriminālprocesu un lēmumu izpildi. 2. Tiktāl, cik tas ir nepieciešams, lai veicinātu tiesas spriedumu un lēmumu savstarpēju atzīšanu, kā arī policijas un tiesu iestāžu sadarbību krimināllietās, kam ir pārrobežu aspekts, Eiropas Parlaments un Padome, pieņemot direktīvas saskaņā ar parasto likumdošanas procedūru, var noteikt minimālos noteikumus. Šādos noteikumos ņem vērā dalībvalstu tiesību tradīciju un tiesību sistēmu atšķirības. Šie noteikumi attiecas uz: a) pierādījumu savstarpēju pieņemamību dalībvalstu starpā, b) personas tiesībām kriminālprocesā, c) nozieguma upuru tiesībām, d) jebkādiem citiem īpašiem kriminālprocesa aspektiem, ko Padome iepriekš precizējusi ar lēmumu. Saņēmusi Eiropas Parlamenta piekrišanu, Padome šādu lēmumu pieņem vienprātīgi. Šajā punktā minēto minimālo noteikumu pieņemšana neliedz dalībvalstīm paturēt spēkā vai ieviest augstāku personas tiesību aizsardzības līmeni. 3. Ja kāds Padomes loceklis uzskata, ka 2. punktā minētais direktīvas projekts varētu ietekmēt viņa valsts krimināltiesību sistēmas pamataspektus, viņš var pieprasīt, lai šo direktīvas projektu izskata Eiropadomē. Šādā gadījumā parasto likumdošanas procedūru aptur. Pēc projekta apspriešanas un ja ir panākts konsenss, Eiropadome 4 mēnešu laikā pēc procedūras apturēšanas projektu atdod atpakaļ Padomei, kura izbeidz parastās likumdošanas procedūras apturēšanu. Ja vienošanās nav panākta un ja vismaz 9 dalībvalstis vēlas izveidot ciešāku sadarbību, pamatojoties uz attiecīgo direktīvas projektu, tajā pašā laikposmā tās atbilstīgi informē Eiropas Parlamentu, Padomi un Komisiju. Šādā gadījumā tiek uzskatīts, ka atļauja turpināt ciešāku sadarbību, kas minēta Līguma par Eiropas Savienību 10. panta 2. punktā un šā Līguma 280.d panta 1. punktā, ir piešķirta, un piemēro noteikumus par ciešāku sadarbību. 69.b pants 1. Eiropas Parlaments un Padome, pieņemot direktīvas saskaņā ar parasto likumdošanas procedūru, var paredzēt noteikumu minimumu noziedzīgu nodarījumu un sankciju definēšanai attiecībā uz īpaši smagiem noziegumiem ar pārrobežu dimensiju, kas saistīta ar šādu nodarījumu būtību vai ietekmi vai ar nepieciešamību tos apkarot kopīgi. Tās ir šādas noziegumu jomas: terorisms, cilvēku tirdzniecība un sieviešu un bērnu seksuāla izmantošana, nelegāla narkotiku tirdzniecība, nelegāla ieroču tirdzniecība, nelikumīgi iegūtu līdzekļu legalizēšana, korupcija, maksāšanas līdzekļu viltošana, datornoziegumi un organizētā noziedzība. Pamatojoties uz noziedzības attīstību, Padome var pieņemt lēmumu, precizējot citas noziegumu jomas, kuras atbilst šajā punktā noteiktajiem kritērijiem. Saņēmusi Eiropas Parlamenta piekrišanu, Padome pieņem lēmumu vienprātīgi. 2. Ja dalībvalstu krimināltiesisko normatīvo aktu tuvināšana izrādās būtiska, lai nodrošinātu Savienības politikas efektīvu īstenošanu jomā, kurai tikuši piemēroti saskaņošanas pasākumi, direktīvās var paredzēt noteikumu minimumu attiecībā uz noziedzīgu nodarījumu un sankciju definēšanu attiecīgajā jomā. Neskarot 61.i pantu, šādas direktīvas pieņem ar to pašu procedūru, kāda ievērota, pieņemot attiecīgos saskaņošanas pasākumus. 3. Ja kāds Padomes loceklis uzskata, ka 1. un 2. punktā minētais direktīvas projekts varētu ietekmēt viņa valsts krimināltiesību sistēmas pamataspektus, viņš var pieprasīt, lai projektu izskatītu Eiropadome. Šādā gadījumā parasto likumdošanas procedūru aptur. Pēc projekta apspriešanas un ja ir panākts konsenss, Eiropadome četru mēnešu laikā pēc procedūras apturēšanas projektu atdod atpakaļ Padomei, kura izbeidz parastās likumdošanas procedūras apturēšanu. Ja vienošanās nav panākta un ja vismaz 9 dalībvalstis vēlas izveidot ciešāku sadarbību, pamatojoties uz attiecīgo direktīvas projektu, tajā pašā laikposmā tās atbilstīgi informē Eiropas Parlamentu, Padomi un Komisiju. Šādā gadījumā tiek uzskatīts, ka atļauja turpināt ciešāku sadarbību, kas minēta Līguma par Eiropas Savienību 10. panta 2. punktā un šā Līguma 280.d panta 1. punktā, ir piešķirta, un piemēro noteikumus par ciešāku sadarbību. 69.c pants Eiropas Parlaments un Padome saskaņā ar parasto likumdošanas procedūru var noteikt pasākumus, lai veicinātu un atbalstītu dalībvalstu rīcību noziedzīgu nodarījumu novēršanas jomā, neiekļaujot šādos pasākumos dalībvalstu normatīvo aktu tuvināšanu. 69.d pants 1. Eurojust uzdevums ir atbalstīt un stiprināt koordināciju un sadarbību starp tām valstu iestādēm, kas veic izmeklēšanu un kriminālvajāšanu, saistībā ar smagiem noziegumiem, kuri skar vismaz divas dalībvalstis vai kuru dēļ nepieciešama kopīga kriminālvajāšana, pamatojoties uz dalībvalstu iestāžu un Eiropola veiktajām darbībām un sniegto informāciju. Šajā sakarā Eiropas Parlaments un Padome, pieņemot regulas saskaņā ar parasto likumdošanas procedūru, nosaka Eurojust struktūru, darbību, rīcības jomu un uzdevumus. Šie uzdevumi var būt: a) sākt izmeklēšanu, kā arī ierosināt sākt kriminālvajāšanu, ko veic kompetentas valsts iestādes, jo īpaši saistībā ar noziedzīgiem nodarījumiem pret Savienības finansiālajām interesēm, b) koordinēt a) punktā minēto izmeklēšanu un kriminālvajāšanu; c) stiprināt tiesu iestāžu sadarbību, tostarp risinot jurisdikcijas strīdus un cieši sadarbojoties ar Eiropas Tiesiskās sadarbības tīklu. Šādās regulās arī nosaka kārtību, kādā Eurojust darbību izvērtēšanā iesaista Eiropas Parlamentu un valstu parlamentus. 2. Neskarot 69.i pantu, 1. punktā minētajai kriminālvajāšanai nepieciešamās procesuālās darbības veic valstu kompetentās amatpersonas. 69.e pants 1. Lai apkarotu noziegumus, kas skar Savienības finansiālās intereses, Padome, pieņemot regulas saskaņā ar īpašu likumdošanas procedūru, var no Eurojust izveidot Eiropas Prokuratūru. Saņēmusi Eiropas Parlamenta piekrišanu, Padome pieņem vienprātīgu lēmumu. Ja nav panākta vienprātība, dalībvalstu grupa no vismaz 9 dalībvalstīm var pieprasīt, lai regulas projekts tiktu nodots izskatīšanai Eiropadomē. Šādā gadījumā procedūru Padomē aptur. Pēc projekta apspriešanas un ja ir panākts konsenss, Eiropadome 4 mēnešu laikā pēc procedūras apturēšanas projektu atdod atpakaļ Padomei pieņemšanai. Ja vienošanās nav panākta un ja vismaz 9 dalībvalstis vēlas izveidot ciešāku sadarbību, pamatojoties uz attiecīgo regulas projektu, tajā pašā laikposmā tās atbilstīgi informē Eiropas Parlamentu, Padomi un Komisiju. Šādā gadījumā Līguma par Eiropas Savienību 10. panta 2. punktā un šā Līguma 280.d panta 1. punktā minēto atļauju īstenot ciešāku sadarbību uzskata par piešķirtu un piemēro noteikumus par ciešāku sadarbību. 2. Eiropas Prokuratūra ir atbildīga par izmeklēšanu, kriminālvajāšanu un tiesāšanu, vajadzības gadījumā sadarbībā ar Eiropolu, attiecībā uz tiem, kuri izdarījuši noziedzīgus nodarījumus pret Savienības finansiālajām interesēm, kā noteikts 1. punktā paredzētajā regulā, kā arī attiecībā uz šo noziegumu līdzdalībniekiem. Tā veic prokurora funkcijas dalībvalstu kompetentās tiesās saistībā ar šādiem nodarījumiem. 3. Regulā, kas minēta 1. punktā, nosaka vispārējos noteikumus, kas piemērojami Eiropas Prokuratūrai, tās darbības nosacījumus, reglamentu, pierādījumu pieņemamības noteikumus, kā arī noteikumus, kas jāpiemēro, pārskatot tiesā procesuālos pasākumus, ko tā veikusi saskaņā ar savām funkcijām. 4. Eiropadome var tajā pašā laikā vai vēlāk pieņemt lēmumu, izdarot grozījumus 1. punktā, lai paplašinātu Eiropas Prokuratūras pilnvaras, tajās iekļaujot smagus noziegumus ar pārrobežu aspektu un izdarot atbilstīgos grozījumus 2. pantā attiecībā uz tiem, kuri izdarījuši nodarījumus, kas skar vairāk nekā vienu dalībvalsti, kā arī attiecībā uz šo noziegumu līdzdalībniekiem. Eiropadome pieņem vienprātīgu lēmumu pēc Eiropas Parlamenta piekrišanas saņemšanas un pēc apspriešanās ar Komisiju.". POLICIJAS SADARBĪBA 68) Iekļauj šādu 5. nodaļu un 69.f, 69.g un 69.h pantu. 69.f un 69.g pants aizstāj pašreizējo Līguma par Eiropas Savienību 30. pantu un 69.h pants aizstāj minētā Līguma 32. pantu, kā izklāstīts šā Līguma 1. panta 51. punktā "5. NODAĻA POLICIJAS SADARBĪBA 69.f pants 1. Savienība attīsta policijas sadarbību, iesaistot visas dalībvalstu kompetentās iestādes, tostarp policiju, muitas iestādes un citas dalībvalstu tiesībaizsardzības iestādes, kas specializējas noziedzīgu nodarījumu novēršanā, atklāšanā un izmeklēšanā. 2. Piemērojot 1. punktu, Eiropas Parlaments un Padome saskaņā ar parasto likumdošanas procedūru var noteikt pasākumus par: a) attiecīgas informācijas vākšanu, uzglabāšanu, apstrādi, analīzi un apmaiņu, b) atbalstu personāla mācībām un sadarbībai personāla apmaiņas, iekārtu un noziegumu atklāšanas izpētes jomā, c) īpašu izmeklēšanas metožu kopīgu izvērtēšanu attiecībā uz organizētās noziedzības smago formu atklāšanu. 3. Padome saskaņā ar īpašu likumdošanas procedūru var noteikt pasākumus attiecībā uz operatīvo sadarbību šajā pantā minēto iestāžu starpā. Padome pēc apspriešanās ar Eiropas Parlamentu pieņem lēmumu vienprātīgi. Ja nav panākta vienprātība, dalībvalstu grupa no vismaz 9 dalībvalstīm var pieprasīt, lai pasākumu projekts tiktu nodots izskatīšanai Eiropadomē. Šādā gadījumā procedūru Padomē aptur. Pēc projekta apspriešanas un ja ir panākts konsenss, Eiropadome 4 mēnešu laikā pēc procedūras apturēšanas projektu atdod atpakaļ Padomei pieņemšanai. Ja vienošanās nav panākta un ja vismaz 9 dalībvalstis vēlas izveidot ciešāku sadarbību, pamatojoties uz attiecīgo pasākumu projektu, tajā pašā laikposmā tās atbilstīgi informē Eiropas Parlamentu, Padomi un Komisiju. Šādā gadījumā Līguma par Eiropas Savienību 10. panta 2. punktā un šā Līguma 280.d panta 1. punktā minēto atļauju īstenot ciešāku sadarbību uzskata par piešķirtu un piemēro noteikumus par ciešāku sadarbību. Otrajā un trešajā daļā paredzēto īpašo procedūru nepiemēro aktiem, ar kuriem pilnveido Šengenas acquis. 69.g pants 1. Eiropola uzdevums ir atbalstīt un stiprināt dalībvalstu policijas iestāžu un citu tiesībaizsardzības iestāžu darbību un to savstarpējo sadarbību, novēršot un apkarojot smagus noziegumus, kas skar vismaz divas dalībvalstis, terorismu un tāda veida noziegumus, kas skar vispārējās intereses, uz kurām attiecas Savienības politika. 2. Eiropas Parlaments un Padome, pieņemot regulas saskaņā ar parasto likumdošanas procedūru, nosaka Eiropola struktūru, darbību, rīcības jomu un uzdevumus. Šie uzdevumi var būt: a) vākt, uzglabāt, apstrādāt, analizēt informāciju un apmainīties ar informāciju, ko sniedz dalībvalstu iestādes vai trešās valstis vai struktūras; b) koordinēt, organizēt un īstenot izmeklēšanas un operatīvās darbības, ko veic kopīgi ar dalībvalstu kompetentajām iestādēm vai apvienotās izmeklēšanas vienībās, vajadzības gadījumā saziņā ar Eurojust. Šajās regulās nosaka arī kārtību Eiropola darbību pārraudzībai, ko Eiropas Parlaments veic kopā ar valstu parlamentiem. 3. Jebkura rīcība Eiropolam jāveic, sazinoties un vienojoties ar to dalībvalstu iestādēm, uz kuru teritoriju šī rīcība attiecas. Piespiedu līdzekļu piemērošana ir vienīgi valstu kompetento iestāžu ziņā. 69.h pants Padome saskaņā ar īpašu likumdošanas procedūru paredz nosacījumus un ierobežojumus, ar kādiem 69.a un 69.f pantā minētās kompetentās iestādes var veikt darbības citas dalībvalsts teritorijā, sazinoties un vienojoties ar šīs valsts iestādēm. Padome pieņem vienprātīgu lēmumu pēc apspriešanās ar Eiropas Parlamentu.". TRANSPORTS 69) 70. pantā vārdus "šā Līguma" aizstāj ar vārdu "Līgumu", kā arī svītro vārdu "dalībvalstis". 70) 71. panta 2. punktu aizstāj ar šādu punktu: "2. Paredzot 1. punktā minētos pasākumus, ņem vērā gadījumus, kuros to piemērošana varētu nopietni ietekmēt dzīves līmeni un nodarbinātību atsevišķos reģionos, kā arī transportlīdzekļu ekspluatāciju.". 71) 72. panta sākumā vārdkopu "bez Padomes vienprātīga apstiprinājuma" aizstāj ar tekstu ", ja Padome vienprātīgi neparedz pasākumu, ar ko piešķir atkāpi,". 72) 75. pantu groza šādi: a) 1. punktā vārdu "likvidē" aizstāj ar vārdu "aizliedz"; b) 2. punktā vārdu "Padomei" aizstāj ar vārdkopu "Eiropas Parlamentam un Padomei"; c) 3. punkta pirmajā daļā vārdkopu "Ekonomikas un sociālo lietu komiteju" aizstāj ar vārdkopu "Eiropas Parlamentu un Ekonomikas un sociālo lietu komiteju". 73) 78. pantam pievieno šādu teikumu: "Piecus gadus pēc tam, kad spēkā stājies Lisabonas Līgums, Padome pēc Komisijas priekšlikuma var pieņemt lēmumu, ar ko atceļ šo pantu.". 74) 79. pantā svītro vārdkopu "neskarot Ekonomikas un sociālo lietu komitejas pilnvaras". 75) 80. panta 2. punktu aizstāj ar šādu punktu: "2. Eiropas Parlaments un Padome saskaņā ar parasto likumdošanas procedūru var pieņemt attiecīgus noteikumus par jūras transportu un gaisa transportu. Tie pieņem lēmumu pēc apspriešanās ar Ekonomikas un sociālo lietu komiteju un Reģionu komiteju.". KONKURENCES NOTEIKUMI 76) 85. pantam pievieno šādu jaunu 3. punktu: "3. Komisija var pieņemt regulas saistībā ar vienošanās kategorijām, attiecībā uz kurām Padome ir pieņēmusi regulas vai direktīvas, ievērojot 83. panta 2. punkta b) apakšpunktu.". 77) 87. pantu groza šādi: a) 2. punkta c) apakšpunkta beigās pievieno šādu teikumu: "Piecus gadus pēc tam, kad spēkā stājies Lisabonas Līgums, Padome pēc Komisijas priekšlikuma var pieņemt lēmumu, ar ko atceļ šo pantu."; b) 3. punkta a) apakšpunkta beigās pievieno šādu tekstu: ", un 299. pantā minētajos reģionos, ņemot vērā to strukturālo, sociālo un ekonomisko stāvokli". 78) 88. pantam pievieno šādu jaunu 4. punktu: "4. Komisija var pieņemt regulas saistībā ar valsts atbalsta kategorijām, ko Padome saskaņā ar 89. pantu ir paredzējusi atbrīvot no šā panta 3. punktā paredzētās procedūras.". FISKĀLIE NOTEIKUMI 79) 93. panta beigās svītro vārdkopu "14. pantā noteiktajā termiņā" un teikuma beigās iekļauj vārdkopu "un novērstu konkurences izkropļojumus.". TIESĪBU AKTU TUVINĀŠANA 80) 94. pantu un 95. pantu samaina vietām. 94. pantu numurē kā 95. pantu, un 95. pantu numurē kā 94. pantu. 81) 95. pantu, ko numurē kā 94. pantu, groza šādi: a) 1. punkta sākumā svītro vārdkopu "Atkāpjoties no 94. panta un"; b) 4. punkta sākumā teikuma daļu "Ja pēc tam, kad Padome vai Komisija ir noteikusi saskaņošanas pasākumu," aizstāj ar teikuma daļu "Ja pēc tam, kad Eiropas Parlaments un Padome, tikai Padome vai Komisija ir noteikusi saskaņošanas pasākumu,"; c) 5. punkta sākumā teikuma daļu "Turklāt, neskarot 4. punktu, ja pēc tam, kad Padome vai Komisija paredzējusi saskaņošanas pasākumu" aizstāj ar teikuma daļu "Turklāt, neskarot 4. punktu, ja pēc tam, kad Eiropas Parlaments un Padome, tikai Padome vai Komisija ir noteikusi saskaņošanas pasākumu,"; d) 10. punktā vārdu "Kopiena" aizstāj ar vārdu "Savienība". 82) 94. pantā, ko numurē kā 95. pantu, panta sākumā iekļauj tekstu "Neskarot 94. pantu,". 83) 96. panta otrās daļas pirmajā teikumā vārdkopu "Padome pēc Komisijas priekšlikuma ar kvalificētu balsu vairākumu izdod" aizstāj ar vārdkopu "Eiropas Parlaments un Padome saskaņā ar parasto likumdošanas procedūru ar kvalificētu balsu vairākumu pieņem". Otro teikumu aizstāj ar teikumu "Var noteikt jebkādus citus piemērotus pasākumus, kas paredzēti Līgumos.". INTELEKTUĀLAIS ĪPAŠUMS 84) Iekļauj šādu jaunu 97.a pantu, kas kļūst par VI sadaļas pēdējo pantu: "97.a pants Veidojot iekšējo tirgu vai nodrošinot tā darbību, Eiropas Parlaments un Padome saskaņā ar parasto likumdošanas procedūru nosaka pasākumus, ar ko ieviest Eiropas intelektuālā īpašuma tiesību apliecinošus dokumentus, kuri nodrošinātu vienotu intelektuālā īpašuma tiesību aizsardzību visā Savienībā, un centralizētas atļauju piešķiršanas, koordinācijas un uzraudzības kārtības izveidei visā Savienībā. Padome, pieņemot regulas saskaņā ar īpašu likumdošanas procedūru, paredz valodas noteikumus, kas attiecas uz minētajiem Eiropas intelektuālā īpašuma tiesību apliecinošiem dokumentiem. Padome pieņem vienprātīgu lēmumu pēc apspriešanās ar Eiropas Parlamentu.". EKONOMIKAS POLITIKA UN MONETĀRĀ POLITIKA 85) Iekļauj 97.b pantu, kas kļūst par VII sadaļas pirmo pantu un kurā pārņem ar 4. panta tekstu, izdarot šādus grozījumus: a) 1. punktā svītro vārdkopu "un tajā ietverto grafiku"; b) 2. punktā tekstu "Līdztekus iepriekšminētajam, kā arī saskaņā ar šo Līgumu un tajā ietverto grafiku un procedūrām, šīs darbības paredz arī neatsaucami fiksēt valūtas kursus, lai varētu ieviest vienotu valūtu – Eiropas valūtas vienību (ECU)," aizstāj ar tekstu "Līdztekus iepriekš minētajam, kā arī saskaņā ar Līgumos paredzētajām procedūrām, šīs darbības paredz arī ieviest vienotu valūtu, euro". 86) 99. pantu groza šādi: a) 4. punkta pirmās daļas pirmo teikumu aizstāj ar šādiem diviem teikumiem: "Ja, īstenojot 3. punktā minēto procedūru, atklājas, ka dalībvalsts ekonomikas politika nesaskan ar 2. punktā minētajām vispārējām pamatnostādnēm vai traucē pareizi darboties Savienības ekonomiskajai un monetārajai savienībai, Komisija attiecīgai dalībvalstij var izteikt brīdinājumu. Pēc Komisijas ieteikuma vajadzīgos ieteikumus attiecīgajai dalībvalstij var izteikt Padome."; b) 4. punkta otro daļu numurē kā 5. punktu, un pašreizējo 5. punktu numurē kā 6. punktu; c) 4. punktā iekļauj šādas divas jaunas daļas: "Piemērojot šo punktu, Padome pieņem lēmumu, neņemot vērā attiecīgās dalībvalsts Padomes locekļa balsojumu. Pārējo Padomes locekļu kvalificēto balsu vairākumu nosaka saskaņā ar 205. panta 3. punkta a) apakšpunktu."; d) 5. punktā, ko numurē kā 6. punktu, tekstu "Padome saskaņā ar 252. pantā minēto procedūru var pieņemt" aizstāj ar tekstu "Eiropas Parlaments un Padome, pieņemot regulas saskaņā ar parasto likumdošanas procedūru, var paredzēt" un vārdus "šā panta" svītro. DAŽU ENERĢĒTIKAS RAŽOJUMU APGĀDES GRŪTĪBAS 87) 100. panta 1. punktu aizstāj ar šādu punktu: "1. Neskarot citas Līgumos paredzētās procedūras, Padome pēc Komisijas priekšlikuma, dalībvalstīm savstarpēji solidarizējoties, var lemt par ekonomikas situācijai piemērotiem pasākumiem, jo īpaši, ja rodas nopietnas grūtības apgādē ar dažiem ražojumiem, jo īpaši enerģijas jomā.". CITI NOTEIKUMI – EKONOMIKAS POLITIKA UN MONETĀRĀ POLITIKA 88) Svītro 102. panta 2. punktu, un 1. punkts paliek nenumurēts. 89) 103. panta 2. punktu aizstāj ar šādu punktu: "2. Padome pēc Komisijas priekšlikuma un apspriešanās ar Eiropas Parlamentu vajadzības gadījumā var precizēt definīcijas 101. un 102. pantā, kā arī šajā pantā minēto aizliegumu piemērošanai.". PĀRMĒRĪGA BUDŽETA DEFICĪTA NOVĒRŠANAS PROCEDŪRA 90) 104. pantu groza šādi: a) 5. punktu aizstāj ar šādu punktu: "5. Ja Komisija uzskata, ka dalībvalstī pastāv vai var rasties pārmērīgs budžeta deficīts, Komisija nosūta attiecīgajai dalībvalstij atzinumu un attiecīgi informē Padomi."; b) 6. punktā vārdu "ieteikuma" aizstāj ar vārdu "priekšlikuma"; c) 7. punkta pirmo teikumu aizstāj ar teikumu "Ja Padome saskaņā ar 6. punktu atzīst, ka pārmērīgs budžeta deficīts pastāv, pēc Komisijas ieteikuma tā bez nepamatotas kavēšanās pieņem ieteikumus attiecīgai dalībvalstij, lai noteiktā termiņā to novērstu."; d) 11. punkta pirmās daļas ievadteikumā vārdu "pastiprināt" aizstāj ar vārdiem "pastiprināti izvērst"; e) 12. punkta pirmā teikuma sākumā vārdus "savus lēmumus" aizstāj ar vārdkopu "savus lēmumus vai ieteikumus"; f) 13. punktu aizstāj ar šādu punktu: "13. Lēmumus, kas minēti 8., 9., 11. un 12. punktā, Padome pieņem pēc Komisijas ieteikuma. Pasākumus, kas minēti 6. līdz 9., 11. un 12. punktā, Padome paredz, neņemot vērā tā Padomes locekļa balsojumu, kurš pārstāv attiecīgo dalībvalsti. Pārējo Padomes locekļu kvalificēto balsu vairākumu nosaka saskaņā ar 205. panta 3. punkta a) apakšpunktu."; g) 14. punkta trešajā daļā svītro vārdkopu "līdz 1994. gada 1. janvārim". MONETĀRĀ POLITIKA 91) 105. pantu groza šādi: a) 1. punkta pirmajā teikumā saīsinājumu "ECBS" aizstāj ar tekstu "Eiropas Centrālo banku sistēmas (turpmāk – "ECBS")"; b) 2. punkta otrajā ievilkumā atsauci uz 111. pantu aizstāj ar atsauci uz 188.o pantu; c) 6. punktu aizstāj ar šādu punktu: "6. Padome, pieņemot regulas saskaņā ar īpašu likumdošanas procedūru vienprātīgi un pēc apspriešanās ar Eiropas Parlamentu un Eiropas Centrālo banku var noteikt Eiropas Centrālajai bankai konkrētus uzdevumus saistībā ar politiku, kas attiecas uz kredītiestāžu un citu finanšu iestāžu konsultatīvu uzraudzību; tas neattiecas uz apdrošināšanas sabiedrībām.". 92) 106. pantu groza šādi: a) 1. punkta pirmajā teikumā pirms vārda "banknotes" iekļauj vārdu "euro"; b) 2. punkta pirmajā teikumā pirms vārda "monētas" iekļauj vārdu "euro"; otrā teikuma sākumā tekstu "Padome saskaņā ar 252. pantā minēto procedūru, apspriedusies ar ECB," aizstāj ar tekstu "Padome pēc Komisijas priekšlikuma un apspriedusies ar Eiropas Parlamentu un Eiropas Centrālo banku,". 93) 107. pantu groza šādi: a) 1. un 2. punktu svītro, un 3., 4., 5. un 6. punktu attiecīgi numurē kā 1., 2., 3. un 4. punktu; b) 4. punktā, ko numurē kā 2. punktu, vārdus "ECBS Statūti" aizstāj ar tekstu "Eiropas Centrālo banku sistēmas un Eiropas Centrālās bankas statūti, turpmāk "ECBS un ECB statūti""; c) 5. punktu, ko numurē kā 3. punktu, aizstāj ar šādu punktu: "3. Eiropas Parlaments un Padome var grozīt ECBS un ECB statūtu 5.1., 5.2., 5.3., 17., 18., 19.1., 22., 23., 24., 26., 32.2., 32.3., 32.4., 32.6. pantu, 33.1. panta a) punktu un 36. pantu saskaņā ar parasto likumdošanas procedūru. Tie pieņem lēmumu vai nu pēc Eiropas Centrālās bankas ieteikuma un pēc apspriešanās ar Komisiju, vai arī pēc Komisijas ieteikuma un pēc apspriešanās ar Eiropas Centrālo banku.". 94) 109. panta sākumā svītro teikuma daļu "Vēlākais līdz ECBS izveides dienai". 95) Svītro 110. panta 2. punkta pirmās četras daļas. EURO IZMANTOŠANAS PASĀKUMI 96) 111. pantā 1. līdz 3. punkts un 5. punkts kļūst attiecīgi par 188.o panta 1. līdz 4. punktu; tos groza, kā izklāstīts šā panta 174. punktā. 4. punkts kļūst par 115.c panta 1. punktu, to groza, kā izklāstīts šā panta 100. punktā. 97) Iekļauj šādu 111.a pantu: "111.a pants Neskarot Eiropas Centrālās bankas pilnvaras, Eiropas Parlaments un Padome saskaņā ar parasto likumdošanas procedūru nosaka pasākumus, kas nepieciešami euro kā vienotās valūtas izmantošanai. Šādus pasākumus paredz pēc apspriešanās ar Eiropas Centrālo banku.". ORGANIZATORISKIE NOTEIKUMI (EMS) 98) 112. pants kļūst par 245.b pantu; to groza, kā norādīts šā panta 228. punktā. 113. pants kļūst par 245.c pantu. 99) 114. pantu groza šādi: a) 1. punkta pirmajā daļā tekstu "Monetārā komiteja, kurai ir padomdevējas statuss" aizstāj ar vārdiem "Ekonomikas un finanšu komiteja"; b) 1. punktā otro un trešo daļu svītro; c) 2. punktā pirmo daļu svītro; trešajā ievilkumā atsauces uz 99. panta 2., 3., 4. un 5. punktu aizstāj ar atsaucēm uz 99. panta 2., 3., 4. un 6. punktu, kā arī atsauces uz 122. panta 2. punktu un 123. panta 4. un 5. punktu aizstāj ar atsaucēm uz 117.a panta 2. un 3. punktu; d) 4. punktā atsauces uz 122. un 123. pantu aizstāj ar atsaucēm uz 116.a pantu. ĪPAŠI NOTEIKUMI DALĪBVALSTĪM, KURU NAUDAS VIENĪBA IR EURO 100) Iekļauj šādu jaunu 3.a nodaļu un šādu jaunu 115.a, 115.b un 115.c pantu: "3.a NODAĻA ĪPAŠI NOTEIKUMI DALĪBVALSTĪM, KURU NAUDAS VIENĪBA IR EURO 115.a pants 1. Lai nodrošinātu pienācīgu ekonomiskās un monetārās savienības darbību, saskaņā ar attiecīgiem Līgumu noteikumiem Padome, ievērojot kādu no 99. un 104. pantā minētajām atbilstīgajām procedūrām, izņemot to, kas noteikta 104. panta 14. punktā, pieņem noteikumus attiecībā uz dalībvalstīm, kuru naudas vienība ir euro: a) lai stiprinātu to budžeta disciplīnas un koordināciju un uzraudzību; b) lai tām noteiktu ekonomikas politikas pamatnostādnes, vienlaikus nodrošinot to atbilstību visai Savienībai pieņemtajām pamatnostādnēm, kā arī to uzraudzību. 2. Balsošanā par 1. punktā noteiktajiem pasākumiem piedalās tikai tie Padomes locekļi, kas pārstāv dalībvalstis, kuru naudas vienība ir euro. Minēto locekļu kvalificēto balsu vairākumu nosaka saskaņā ar 205. panta 3. punkta a) apakšpunktu. 115.b pants To dalībvalstu ministru sanāksmju kārtību, kuru naudas vienība ir euro, nosaka Protokolā par Eurogrupu. 115.c pants 1. Lai nodrošinātu euro vietu starptautiskajā monetārajā sistēmā, Padome pēc Komisijas priekšlikuma pieņem lēmumu, nosakot kopēju nostāju jautājumos, kas ir īpaši nozīmīgi ekonomiskajai un monetārajai savienībai, kompetentās starptautiskās finanšu iestādēs un konferencēs. Padome pieņem lēmumu pēc apspriešanās ar Eiropas Centrālo banku. 2. Padome pēc Komisijas priekšlikuma var pieņemt attiecīgus pasākumus, lai nodrošinātu vienotu pārstāvību starptautiskās finanšu iestādēs un konferencēs. Padome pieņem lēmumu pēc apspriešanās ar Eiropas Centrālo banku. 3. Balsošanā par 1. un 2. punktā minētajiem pasākumiem piedalās vienīgi tie Padomes locekļi, kas pārstāv dalībvalstis, kuru naudas vienība ir euro. Minēto locekļu kvalificēto balsu vairākumu nosaka saskaņā ar 205. panta 3. punkta a) apakšpunktu.". PĀREJAS NOTEIKUMI, KAS ATTIECAS UZ DALĪBVALSTĪM AR IZŅĒMUMA STATUSU 101) 116. pantu atceļ un iekļauj šādu 116.a pantu: "116.a pants 1. Dalībvalstis, par kurām Padome nav nolēmusi, ka tās atbilst nosacījumiem euro ieviešanai, turpmāk minētas kā "dalībvalstis ar izņēmuma statusu". 2. Dalībvalstīm ar izņēmuma statusu nepiemēro šādus Līgumu noteikumus: a) vispārējo ekonomikas politikas pamatnostādņu daļu pieņemšana, kas kopumā attiecas uz eurozonu (99. panta 2. punkts); b) piespiedu līdzekļi pārmērīga budžeta deficīta novēršanai (104. panta 9. un 11. punkts); c) ECBS mērķi un uzdevumi (105. panta 1., 2., 3. un 5. punkts); d) euro emisija (106. pants); e) Eiropas Centrālās bankas akti (110. pants); f) pasākumi, kas attiecas uz euro izmantošanu (111.a pants); g) monetārie nolīgumi un citi pasākumi, kas saistīti ar valūtas maiņas kursa politiku (188.o pants); h) Eiropas Centrālās bankas Valdes locekļu iecelšana (245.b panta 2. punkts); i) lēmumi par kopēju nostāju jautājumos, kas ir īpaši nozīmīgi ekonomiskajai un monetārajai savienībai kompetentās starptautiskās finanšu iestādēs un konferencēs (115.c panta 1. punkts); j) pasākumi, lai nodrošinātu vienotu pārstāvību starptautiskās finanšu iestādēs un konferencēs (115.c panta 2. punkts). Tādējādi a) līdz j) apakšpunktā minētajos pantos lietotais termins "dalībvalstis" nozīmē dalībvalstis, kuru naudas vienība ir euro. 3. Saskaņā ar ECBS un ECB statūtu IX nodaļu dalībvalstīm ar izņēmuma statusu un to centrālajām bankām nav tiesību un pienākumu ECBS. 4. Padomes locekļiem, kuri pārstāv dalībvalstis ar izņēmuma statusu, balsstiesības aptur, nosakot Padomes pasākumus, kas minēti 2. punktā uzskaitītajos pantos, kā arī šādos gadījumos: a) pieņemot ieteikumus dalībvalstīm ar izņēmuma statusu atbilstīgi daudzpusējai uzraudzībai, tostarp ieteikumus par stabilitātes programmām un brīdinājumiem (99. panta 4. punkts); b) nosakot pasākumus saistībā ar pārmērīgu budžeta deficītu attiecībā uz valstīm, kuru naudas vienība ir euro (104. panta 6., 7., 8, 12. un 13. punkts). Pārējo Padomes locekļu kvalificēto balsu vairākumu nosaka saskaņā ar 205. panta 3. punkta a) apakšpunktu.". 102) 117. pantu atceļ, izņemot 2. punkta pirmos piecus ievilkumus, kuri kļūst par 118.a panta 2. punkta pirmajiem pieciem ievilkumiem; tos groza, kā norādīts šā panta 103. punktā. Iekļauj jaunu 117.a pantu, kura: a) 1. punktā pārņem 121. panta 1. punkta tekstu, izdarot šādus grozījumus: i) visā punktā saīsinājumu "EMI" aizstāj ar vārdkopu "Eiropas Centrālā banka" attiecīgajā locījumā, ii) punkta sākumā pievieno tekstu "Vismaz reizi divos gados vai pēc pieprasījuma, ko iesniedz dalībvalstis ar izņēmuma statusu,", iii) pirmās daļas pirmajā teikumā tekstu "panākumiem, ko dalībvalstis guvušas, pildot saistības" aizstāj ar tekstu "panākumiem, ko guvušas dalībvalstis ar izņēmumu statusu, pildot saistības", iv) pirmās daļas otrajā teikumā vārdus "atsevišķu dalībvalstu" aizstāj ar vārdiem "katras dalībvalsts" un svītro vārdus "šā Līguma", v) pirmās daļas trešajā ievilkumā izdara grozījumu, kurš neattiecas uz latviešu valodas tekstu, un vārdkopu "attiecībā pret jebkuras citas dalībvalsts valūtu" aizstāj ar vārdkopu "attiecībā pret euro", vi) pirmās daļas ceturtajā ievilkumā vārdu "dalībvalsts" aizstāj ar vārdkopu "dalībvalsts ar izņēmuma statusu" un vārdkopu "Eiropas monetārās sistēmas valūtas maiņas mehānismā" aizstāj ar vārdkopu "valūtas maiņas mehānismā", vii) otrajā daļā svītro vārdkopu "Eiropas valūtas vienības (ECU) attīstību"; b) 2. punktā pārņem 122. panta 2. punkta otrā teikuma tekstu, izdarot šādus grozījumus: i) pirmās daļas beigās vārdkopu "121. panta 1. punktā izvirzītie" aizstāj ar vārdkopu "1. punktā izvirzītie"; ii) pievieno šādu jaunu otro un trešo daļu: "Padome pieņem lēmumu pēc tam, kad tā ir saņēmusi to locekļu kvalificēta vairākuma ieteikumu, kas pārstāv dalībvalstis, kuru naudas vienība ir euro; šie locekļi pieņem lēmumu sešu mēnešu laikā pēc tam, kad Padome saņēmusi Komisijas priekšlikumu. Otrajā daļā minēto locekļu kvalificēto balsu vairākumu nosaka saskaņā ar 205. panta 3. punkta a) apakšpunktu."; c) 3. punktā pārņem 123. panta 5. punkta tekstu, izdarot šādus grozījumus: i) punkta sākumā tekstu – "Ja saskaņā ar 122. panta 2. punktā noteikto procedūru nolemts atcelt izņēmuma statusu," – aizstāj ar tekstu "Ja saskaņā ar 2. punktā noteikto procedūru nolemts atcelt izņēmuma statusu,", ii) vārdu "nosaka" aizstāj ar vārdiem "neatsaucami fiksē". 103) 118. pantu atceļ. Iekļauj 118.a pantu, kā norādīts tālāk: a) 1. punktā pārņem 123. panta 3. punkta tekstu; svītro vārdus "šā Līguma"; b) 2. punktā pārņem 117. panta 2. punkta pirmo piecu ievilkumu tekstu; šos piecus ievilkumus groza, kā norādīts turpmāk, pirms ievilkumiem iekļaujot šādu ievadteikumu: "Kamēr pastāv dalībvalstis ar izņēmuma statusu, Eiropas Centrālā banka attiecībā uz šīm dalībvalstīm:" i) trešajā ievilkumā vārdkopu "Eiropas monetārās sistēmas" aizstāj ar vārdkopu "valūtas maiņas mehānisma", ii) piektā ievilkuma tekstu aizstāj ar tekstu "– veic kādreizējos Eiropas Monetārās sadarbības fonda uzdevumus, ko vēlāk bija pārņēmis Eiropas Monetārais institūts.". 104) Iekļauj 118.b pantu, kurā pārņem 124. panta 1. punkta tekstu, izdarot šādus grozījumus: a) tekstu "Līdz trešā posma sākumam visām dalībvalstīm" aizstāj ar tekstu "Visām dalībvalstīm ar izņēmuma statusu"; b) teikuma daļu "Eiropas Monetārajā sistēmā (EMS) un radot Eiropas valūtas vienību (ECU), un ņem vērā pilnvaras, kas ir spēkā šajā jomā." aizstāj ar tekstu "valūtas maiņas sistēmā.". 105) 119. pantu groza šādi: a) 1. punktā vārdus attiecīgi iekļauj vārdkopu "ar izņēmuma statusu" pēc vārda "dalībvalsts" pirmajā daļā un pēc vārda "dalībvalsts" otrajā daļā, un pirmajā daļā svītro vārdu "pakāpenisku"; b) 2. punkta a) apakšpunktā vārdkopu "ar izņēmuma statusu" iekļauj pēc vārda "dalībvalstis" un b) apakšpunktā vārdkopu "grūtībās nonākusī valsts" aizstāj ar vārdkopu "grūtībās nonākusī dalībvalsts ar izņēmuma statusu"; c) 3. punktā vārdkopu "Komisija atļauj grūtībās nonākušajai valstij" aizstāj ar vārdkopu "Komisija atļauj grūtībās nonākušajai dalībvalstij ar izņēmuma statusu"; d) 4. punktu svītro. 106) 120. pantu groza šādi: a) 1. punktā vārdus "attiecīgā dalībvalsts" aizstāj ar vārdkopu "dalībvalsts ar izņēmuma statusu"; b) 3. punktā vārdu "atzinumu" aizstāj ar vārdu "ieteikumu", kā arī vārdu "valstij" aizstāj ar vārdu "dalībvalstij"; c) 4. punktu svītro. 107) 121. panta 1. punkts kļūst par 117.a panta 1. punktu; to groza, kā norādīts šā panta 102. punktā. Atlikušo 121. panta tekstu atceļ. 108) 122. panta 2. punkta otrais teikums kļūst par 117.a panta 2. punkta pirmo daļu; to groza, kā norādīts šā panta 102. punktā. Atlikušo 122. panta tekstu atceļ. 109) 123. panta 3. punkts kļūst par 118.a panta 1. punktu un 5. punkts kļūst par 117.a panta 3. punktu; tos attiecīgi groza, kā attiecīgi norādīts šā panta 103. un 102. punktā. Atlikušo 123. panta tekstu svītro. 110) 124. panta 1. punkts kļūst par jauno 118.b pantu; to groza, kā norādīts šā panta 104. punktā. Atlikušo 124. panta tekstu svītro. NODARBINĀTĪBA 111) 125. pantā svītro vārdkopu "un šā Līguma 2. pantā". PĀRCELTĀS SADAĻAS 112) IX sadaļa ar virsrakstu "KOPĒJĀ TIRDZNIECĪBAS POLITIKA" un 131. un 133. pants attiecīgi kļūst par II sadaļu piektajā daļā par Savienības ārējo darbību un 188.b un 188.c pantu. 131. pantu groza, kā norādīts šā panta 157. punktā, un 133. pantu aizstāj ar 188.c pantu. 132. un 134. pantu atceļ. 113) X sadaļa ar virsrakstu "SADARBĪBA MUITAS JOMĀ" un 135. pants attiecīgi kļūst par 1.a nodaļu I.a sadaļā "Preču brīva aprite" un 27.a pantu, kā norādīts šā panta 45. punktā. SOCIĀLĀ POLITIKA 114) XI sadaļas virsrakstu "SOCIĀLĀ POLITIKA, IZGLĪTĪBA, ARODMĀCĪBAS UN JAUNATNE" aizstāj ar virsrakstu "SOCIĀLĀ POLITIKA" un numuru maina uz "IX"; virsrakstu "1. nodaļa NOTEIKUMI SOCIĀLAJĀ JOMĀ" svītro. 115) Iekļauj šādu jaunu 136.a pantu: "136.a pants Savienība atzīst un savā līmenī veicina sociālo partneru lomu, ņemot vērā valstu sistēmu dažādību; tā veicina dialogu sociālo partneru starpā, ievērojot viņu autonomiju. Trīspusēja Sociālo lietu augstākā līmeņa sanāksme par ekonomikas izaugsmi un nodarbinātību veicina sociālo dialogu.". 116) 137. pantu groza šādi: a) 2. punkta pirmās daļas ievadvārdos vārdu "Padome" aizstāj ar vārdkopu "Eiropas Parlaments un Padome" un otrās daļas pirmo teikumu sadala šādās divās daļās: "Eiropas Parlaments un Padome pēc apspriešanās ar Ekonomikas un sociālo lietu komiteju un Reģionu komiteju pieņem lēmumus. 1. punkta c), d), f) un g) apakšpunktā minētajās jomās Padome, apspriedusies ar Eiropas Parlamentu un minētajām komitejām, lēmumu pieņem vienprātīgi un saskaņā ar īpašu likumdošanas procedūru.". Otrās daļas otrais teikums kļūst par punkta pēdējo daļu; un vārdus "šā panta" svītro. b) 3. punkta pirmās daļas beigās pievieno teikuma daļu ", vai vajadzības gadījumā īstenot Padomes lēmumu, kas pieņemts saskaņā ar 139. pantu."; otrajā daļā vārdkopu "direktīvai jābūt transponētai saskaņā ar 249. pantu" aizstāj ar vārdkopu "direktīvai vai lēmumam jābūt transponētam vai īstenotam" un daļas beigās pievieno vārdus "vai lēmumā". 117) 138. panta 4. punkta pirmajā teikumā tekstu "Gadījumā, ja notiek šāda apspriede" aizstāj ar vārdkopu "Ja notiek 2. un 3. punktā minētās apspriedes", un otrajā teikumā vārdu "Tā" aizstāj ar vārdu "Process". 118) 139. panta 2. punktu groza šādi: a) pirmās daļas beigās pievieno šādu teikumu – "Par to informē Eiropas Parlamentu."; b) otrās daļas pirmajā teikumā tekstu "Padome lēmumu pieņem ar kvalificētu balsu vairākumu, izņemot gadījumu, kad attiecīgais nolīgums" aizstāj ar tekstu "Padome lēmumu pieņem ar kvalificētu vairākumu, ja attiecīgais nolīgums" un pēdējo teikumu svītro. 119) 140. panta otrās daļas beigās pievieno šādu tekstu – ", jo īpaši par iniciatīvām, kuru mērķis ir pamatnostādņu un rādītāju noteikšana, paraugprakses apmaiņas organizēšana un nepieciešamo faktoru nodrošināšana periodiskai apsekošanai un izvērtēšanai. Par to pilnībā informē Eiropas Parlamentu.". 120) 143. pantā svītro otro daļu. EIROPAS SOCIĀLAIS FONDS 121) 2. nodaļu pārdēvē par "X SADAĻU". 122) 148. pantā vārdus "īstenošanas lēmumus" aizstāj ar vārdiem "īstenošanas regulas". IZGLĪTĪBA, ARODMĀCĪBAS, JAUNATNE UN SPORTS 123) 3. nodaļu pārdēvē par "XI SADAĻU" un tekstu "IZGLĪTĪBA, ARODMĀCĪBAS UN JAUNATNE" aizstāj ar tekstu "IZGLĪTĪBA, ARODMĀCĪBAS, JAUNATNE UN SPORTS". 124) 149. pantu groza šādi: a) 1. punktā pievieno šādu daļu: "Savienība palīdz risināt Eiropas sporta nozares jautājumus, ņemot vērā šīs nozares īpatnības, tās struktūras, kas balstās uz brīvprātīgu darbību, un tās sociālo un audzinošo nozīmi."; b) 2. punkta piektā ievilkuma beigās pievieno tekstu ", kā arī sekmēt jauniešu dalību Eiropas demokrātiskajā dzīvē;"; punkta beigās pievieno šādu pēdējo ievilkumu: - "— attīstīt Eiropas dimensiju sportā, veicinot taisnīgumu un atklātību sporta sacensībās un sadarbību starp struktūrām, kas ir atbildīgas par sportu, kā arī sargājot sportistu, jo īpaši jaunāko sportistu, fizisko un morālo integritāti."; c) 3. punktā vārdus "izglītības jomā" aizstāj ar vārdkopu "izglītības un sporta jomā"; d) 4. punktā svītro tekstu ", Padome", pirmo ievilkumu sāk ar vārdkopu "Eiropas Parlaments un Padome", kā arī izdara grozījumu, kurš neattiecas uz latviešu valodas tekstu; otro ievilkumu sāk ar vārdkopu "Padome pēc Komisijas priekšlikuma pieņem". 125) 150. panta 4. punkta beigās pievieno šādu teikuma daļu – ", un Padome pēc Komisijas priekšlikuma pieņem ieteikumus.". KULTŪRA 126) 151. panta 5. punktu groza šādi: a) ievadteikumā svītro tekstu ", Padome"; b) pirmajā ievilkumā pirmo teikumu sāk ar vārdkopu "Eiropas Parlaments un Padome", vārdu "paredz" iekļauj pirms vārdiem "veicināšanas pasākumus" un otro teikumu svītro; c) otrajā ievilkumā svītro vārdu "vienprātīgi" un ievilkumu sāk ar vārdu "Padome". SABIEDRĪBAS VESELĪBA 127) 152. pantu groza šādi: a) 1. punkta otrajā daļā vārdu "cilvēku" aizstāj ar vārdkopu "fiziskajai un garīgajai"; šīs daļas beigās pievieno šādu tekstu – "un nopietnu pārrobežu veselības apdraudējumu pārraudzība, laicīga brīdināšana par tiem un šo draudu apkarošana."; b) 2. punkta pirmās daļas beigās pievieno šādu teikumu – "Tā jo īpaši veicina dalībvalstu sadarbību, lai uzlabotu pārrobežu reģionu veselības aprūpes pakalpojumu sistēmu savstarpēju papildināšanos."; c) 2. punkta otrās daļas beigās pievieno šādu tekstu – ", jo īpaši iniciatīvas, kuru mērķis ir pamatnostādņu un rādītāju izstrāde, paraugprakses apmaiņas organizēšana un nepieciešamo faktoru nodrošināšana periodiskai apsekošanai un izvērtēšanai. Par to pilnībā informē Eiropas Parlamentu."; d) 4. punktu groza šādi: i) pirmās daļas ievadteikumā iekļauj tekstu "Atkāpjoties no 2.a panta 5. punkta un 2.e panta a) apakšpunkta, un saskaņā ar 2.c panta 2. punkta k) apakšpunktu," un pirms vārda "paredzot" pievieno tekstu "lai ievērotu kopīgos drošības apsvērumus,", ii) b) apakšpunktā svītro tekstu "atkāpjoties no 37. panta,", iii) iekļauj šādu jaunu c) apakšpunktu: "c) pasākumus, ar kuriem nosaka augstus kvalitātes un drošības standartus zālēm un medicīnas ierīcēm." , iv) pašreizējo c) punktu numurē kā 5. punktu, un to aizstāj ar šādu punktu: "5. Eiropas Parlaments un Padome saskaņā ar parasto likumdošanas procedūru un pēc apspriešanās ar Ekonomikas un sociālo lietu komiteju un Reģionu komiteju var paredzēt arī veicināšanas pasākumus, lai aizsargātu un uzlabotu cilvēku veselību un jo īpaši apkarotu galvenos pārrobežu draudus veselībai, un var paredzēt pasākumus, kuru tiešais mērķis ir pasargāt sabiedrības veselību no tabakas lietošanas un pārmērīgas alkohola lietošanas, neparedzot dalībvalstu normatīvo aktu saskaņošanu."; e) pašreizējā 4. punkta otrā daļa kļūst par 6. punktu; un 5. punktu, ko numurē kā 7. punktu, aizstāj ar šādu punktu: "7. Savienības rīcība respektē dalībvalstu atbildību par savas veselības politikas noteikšanu un veselības aprūpes pakalpojumu un medicīniskās aprūpes organizēšanu un sniegšanu. Pie dalībvalstu pienākumiem pieder veselības aprūpes pakalpojumu un medicīniskās aprūpes vadība un šīm nozarēm atvēlēto resursu sadale. Šā panta 4. punkta a) apakšpunktā minētie pasākumi neietekmē valstu noteikumus par orgānu un asiņu ziedošanu vai izmantošanu medicīnā.". PATĒRĒTĀJU TIESĪBU AIZSARDZĪBA 128) 153. panta 2. punkts kļūst par 6.a pantu un 3., 4. un 5. punktu attiecīgi numurē kā 2., 3. un 4. punktu. RŪPNIECĪBA 129) 157. pantu groza šādi: a) 2. punkta beigās pievieno šādu tekstu – ", jo īpaši iniciatīvām, kuru mērķis ir pamatnostādņu un rādītāju noteikšana, paraugprakses apmaiņas organizēšana un nepieciešamo faktoru sagatavošana periodiskai apsekošanai un izvērtēšanai. Par to pilnībā informē Eiropas Parlamentu."; b) 3. punkta pirmās daļas otrā teikuma beigās pievieno šādu teikuma daļu – ", neparedzot dalībvalstu normatīvo aktu saskaņošanu.". EKONOMISKĀ, SOCIĀLĀ UN TERITORIĀLĀ KOHĒZIJA 130) XVII sadaļas virsrakstu aizstāj ar šādu virsrakstu – "EKONOMISKĀ, SOCIĀLĀ UN TERITORIĀLĀ KOHĒZIJA". 131) 158. pantu groza šādi: a) pirmajā daļā vārdkopu "ekonomisko un sociālo kohēziju" aizstāj ar vārdkopu "ekonomisko, sociālo un teritoriālo kohēziju"; b) otrajā daļā svītro vārdkopu "vai salu, tostarp lauku apvidu,"; c) pievieno šādu jaunu daļu: "Šajā kontekstā īpaša uzmanība ir veltīta lauku apvidiem, apvidiem, kurus skar rūpniecības restrukturizācija, kā arī reģioniem, kuros ir būtiska vai pastāvīga ekonomiska vai demogrāfiska atpalicība, piemēram, galējie ziemeļu reģioni ar mazu iedzīvotāju blīvumu, kā arī salas un pārrobežu un kalnu reģioni.". 132) 159. panta otrajā daļā vārdkopu "ekonomiskā un sociālā" aizstāj ar vārdkopu "ekonomiskā, sociālā un teritoriālā". 133) 161. pantu groza šādi: a) pirmajā daļā pirmajā teikumā tekstu "Neskarot 162. pantu, Padome pēc Komisijas priekšlikuma, ar Eiropas Parlamenta piekrišanu un apspriedusies ar Ekonomikas un sociālo lietu komiteju un Reģionu komiteju, ar vienprātīgu lēmumu," aizstāj ar tekstu "Neskarot 162. pantu, Eiropas Parlaments un Padome, pieņemot regulas saskaņā ar parasto likumdošanas procedūru, pēc apspriešanās ar Ekonomikas un sociālo lietu komiteju un Reģionu komiteju", tekstu ", kas var ietvert arī fondu apvienošanu" pārceļ uz teikuma beigām, kā arī, otrajā teikumā svītro vārdu "Padome" un vārdu "ar" raksta ar lielo sākuma burtu; b) otrajā daļā vārdkopu "ko Padome izveidojusi" aizstāj ar vārdiem "kas izveidots"; c) trešo daļu svītro. 134) 162. panta pirmajā daļā vārdus "īstenošanas lēmumus" aizstāj ar vārdiem "īstenošanas regulas". PĒTNIECĪBA UN TEHNOLOĢIJAS ATTĪSTĪBA 135) XVIII sadaļas virsrakstā vārdus "UN TEHNOLOĢIJAS" aizstāj ar tekstu ", TEHNOLOĢIJAS", kā arī pievieno vārdus "UN KOSMOSS". 136) 163. pantu groza šādi: a) 1. punktu aizstāj ar šādu punktu: "1. Savienības mērķis ir stiprināt savus zinātniskos un tehnoloģiskos pamatus, izveidojot Eiropas zinātniskās izpētes telpu, kurā var notikt brīva zinātnieku, eksakto zināšanu un tehnoloģiju apmaiņa, un veicināt savu konkurētspēju, tostarp savas rūpniecības konkurētspēju, kā arī veicināt visas zinātniskās izpētes darbības, kas atzītas par vajadzīgām citās Līgumu nodaļās."; b) 2. punktā teikuma daļu "jo īpaši nolūkā ļaut uzņēmumiem pilnīgi izmantot iekšējā tirgus potenciālu," aizstāj ar teikuma daļu "jo īpaši nolūkā ļaut pētniekiem brīvi sadarboties pāri robežām un uzņēmumiem pilnībā izmantot iekšējā tirgus potenciālu,". 137) 165. panta 2. punkta beigās pievieno šādu tekstu – ", jo īpaši iniciatīvām, kuru mērķis ir pamatnostādņu un rādītāju izstrāde, paraugprakses apmaiņas organizēšana un nepieciešamo faktoru sagatavošana periodiskai apsekošanai un izvērtēšanai. Par to pilnībā informē Eiropas Parlamentu.". 138) 166. pantu groza šādi: a) 4. punkta tekstu aizstāj ar šādu tekstu – "Padome saskaņā ar īpašu likumdošanas procedūru pēc apspriešanās ar Eiropas Parlamentu un Ekonomikas un sociālo lietu komiteju pieņem īpašās programmas."; b) pievieno šādu jaunu 5. punktu: "5. Papildus daudzgadu pamatprogrammā paredzētajām darbībām Eiropas Parlaments un Padome saskaņā ar parasto likumdošanas procedūru un pēc apspriešanās ar Ekonomikas un sociālo lietu komiteju paredz pasākumus, kas nepieciešami Eiropas zinātniskās izpētes telpas īstenošanai.". 139) 167. pantā vārdu "Padome" aizstāj ar vārdu "Savienība". 140) 168. panta otrajā daļā vārdu "Padome" aizstāj ar vārdu "Savienība". 141) 170. panta otrajā daļā svītro tekstu ", par kuriem vienojas sarunās un kurus noslēdz saskaņā ar 300. pantu". KOSMOSS 142) Iekļauj šādu pantu: "172.a pants 1. Lai veicinātu zinātnes un tehnikas attīstību, rūpniecības konkurētspēju un politikas īstenošanu, Savienība izstrādā Eiropas kosmosa politiku. Tālab tā var sekmēt kopīgas iniciatīvas, atbalstīt zinātnisko izpēti un tehnoloģiju attīstību, kā arī koordinēt kosmosa izpētei un izmantošanai nepieciešamos centienus. 2. Lai veicinātu 1. punktā minēto mērķu sasniegšanu, Eiropas Parlaments un Padome saskaņā ar parasto likumdošanas procedūru nosaka vajadzīgos pasākumus, kas var būt arī Eiropas kosmosa programmas izstrāde, neparedzot dalībvalstu normatīvo aktu saskaņošanu. 3. Savienība izveido nepieciešamās attiecības ar Eiropas Kosmosa aģentūru. 4. Ar šo pantu neskar citus šīs sadaļas noteikumus.". VIDE (KLIMATA PĀRMAIŅAS) 143) 174. pantu groza šādi: a) 1. punkta ceturto ievilkumu aizstāj ar šādu ievilkumu: - "— sekmējot starptautiska mēroga pasākumus, risinot reģionālas un pasaules vides problēmas un jo īpaši cīnoties pret klimata pārmaiņām."; b) 2. punkta otrajā daļā vārdkopu "Kopienas pārbaudes procedūras" aizstāj ar vārdkopu "Savienības pārbaudes procedūras"; c) 4. punkta pirmajā daļā vārdu "tādos" un tekstu ", kurus apspriež un slēdz saskaņā ar 300. pantu" svītro. 144) 175. pantu groza šādi: a) 2. punkta otro daļu aizstāj ar šādu daļu: "Padome pēc Komisijas priekšlikuma un apspriedusies ar Eiropas Parlamentu, Ekonomikas un sociālo lietu komiteju un Reģiona komiteju, ar vienprātīgu lēmumu var attiecināt parasto likumdošanas procedūru uz pirmajā daļā minētajām jomām."; b) 3. punkta pirmajā daļā svītro vārdus "citās jomās", otro daļu aizstāj ar šādu daļu: "Pasākumus, kas vajadzīgi, lai īstenotu šīs programmas, paredz saskaņā ar 1. vai 2. punktā izklāstītajiem nosacījumiem."; c) 4. punktā vārdkopu "konkrētus Kopienas līmeņa pasākumus" aizstāj ar vārdkopu "konkrētus Savienības pieņemtus pasākumus"; d) 5. punktā tekstu "Padome aktā, ar ko paredz šo pasākumu, ietver attiecīgus noteikumus par" aizstāj ar tekstu "šajā pasākumā paredz noteikumus par". PĀRCELTĀS SADAĻAS 145) XX sadaļa ar virsrakstu "SADARBĪBA ATTĪSTĪBAS JOMĀ" un 177. , 179., 180. un 181. pants attiecīgi kļūst par piektās daļas – par Savienības ārējo darbību – III sadaļas 1. nodaļu un 188.d līdz 188.g pantu; šos pantus groza, kā norādīts šā panta 161. līdz 164. punktā. 178. pantu atceļ. 146) XXI sadaļa ar virsrakstu "SADARBĪBA AR TREŠĀM VALSTĪM EKONOMIKAS, FINANŠU UN TEHNIKAS JOMĀ" un 181.a pants attiecīgi kļūst par piektās daļas – par Savienības ārējo darbību – III sadaļas 2. nodaļu un par jauno 188.h pantu; šo pantu groza, kā izklāstīts šā panta 166. punktā. ENERĢĒTIKA 147) XX sadaļu aizstāj ar šādu jaunu sadaļu un jaunu 176.a pantu: "XX SADAĻA ENERĢĒTIKA 176.a pants 1. Saistībā ar iekšējā tirgus izveidi un darbību un attiecībā uz vajadzību saglabāt un uzlabot vidi, Savienības enerģētikas politika, dalībvalstīm savstarpēji solidarizējoties, tiecas: a) nodrošināt enerģijas tirgus darbību; b) nodrošināt energoapgādes drošību Savienībā; c) veicināt energoefektivitāti un taupību, kā arī jaunu un neizsīkstošu enerģijas veidu attīstību; un d) veicināt enerģijas tīklu savstarpēju savienojamību. 2. Neskarot citus Līgumu noteikumus, Eiropas Parlaments un Padome saskaņa ar parasto likumdošanas procedūru nosaka vajadzīgos pasākumus, lai sasniegtu 1. punktā minētos mērķus. Šādus pasākumus paredz pēc apspriešanās ar Ekonomikas un sociālo lietu komiteju un Reģionu komiteju. Tie neietekmē dalībvalstu tiesības paredzēt nosacījumus savu energoresursu izmantošanai, izvēlēties kādu no energoavotiem, kā arī noteikt savas energoapgādes struktūru, neskarot 175. panta 2. punkta c) apakšpunktu. 3. Atkāpjoties no 2. punkta, Padome saskaņā ar īpašu likumdošanas procedūru, apspriedusies ar Eiropas Parlamentu un pieņemot vienprātīgu lēmumu, nosaka minētajā punktā minētos pasākumus, ja tie ir galvenokārt fiskāli.". TŪRISMS 148) XXI sadaļu aizstāj ar šādu jaunu sadaļu un šādu jaunu 176.b pantu: "XXI SADAĻA TŪRISMS 176.b pants 1. Savienība papildina dalībvalstu darbības tūrisma nozarē, jo īpaši, lai veicinātu Savienības uzņēmumu konkurētspēju šajā jomā. Lai to panāktu, Savienības rīcības mērķis ir: a) veicināt labvēlīgas vides radīšanu uzņēmumu attīstībai šajā nozarē; b) attīstīt dalībvalstu sadarbību, jo īpaši, apmainoties ar labu praksi. 2. Eiropas Parlaments un Padome saskaņā ar parasto likumdošanas procedūru nosaka īpašus pasākumus, lai papildinātu dalībvalstu rīcību šajā punktā izklāstīto mērķu sasniegšanai, neparedzot dalībvalstu normatīvo aktu saskaņošanu.". CIVILĀ AIZSARDZĪBA 149) Iekļauj šādu jaunu XXII sadaļu un jaunu 176.c pantu: "XXII. SADAĻA CIVILĀ AIZSARDZĪBA 176.c pants 1. Savienība veicina dalībvalstu sadarbību, lai uzlabotu sistēmu efektivitāti dabas vai cilvēka izraisītu katastrofu novēršanai vai aizsardzībai pret tām. Savienības rīcības mērķis ir: a) atbalstīt un papildināt dalībvalstu rīcību valsts, reģionālā vai vietējā līmenī risku novēršanā, civilās aizsardzības personāla sagatavošanā un reaģēšanā uz dabas vai cilvēku izraisītām katastrofām Savienībā; b) sekmēt ātru un efektīvu operatīvo sadarbību Savienībā valstu civilās aizsardzības dienestu starpā; c) sekmēt saskaņotību starptautiskajā civilās aizsardzības darbā. 2. Eiropas Parlaments un Padome saskaņā ar parasto likumdošanas procedūru nosaka pasākumus, kas nepieciešami 1. punktā minēto mērķu sasniegšanai, neparedzot dalībvalstu normatīvo aktu saskaņošanu.". ADMINISTRATĪVĀ SADARBĪBA 150) Iekļauj šādu jaunu XXIII sadaļu un jaunu 176.d pantu: "XXIII. SADAĻA ADMINISTRATĪVĀ SADARBĪBA 176.d pants 1. Savienības tiesību aktu efektīvu īstenošanu dalībvalstīs, kas nepieciešams Savienības pareizas darbības nodrošināšanai, uzskata par vispārsvarīgu jautājumu. 2. Savienība var atbalstīt dalībvalstu centienus uzlabot to administratīvās spējas, lai īstenotu Savienības tiesību aktus. Šāda rīcība var ietvert informācijas un ierēdņu apmaiņas veicināšanu, kā arī atbalstu mācību programmām. Nevienai dalībvalstij nav pienākuma izmantot šādu atbalstu. Eiropas Parlaments un Padome, pieņemot regulas saskaņā ar parasto likumdošanas procedūru, nosaka vajadzīgos pasākumus minēto mērķu sasniegšanai, neparedzot dalībvalstu normatīvo aktu saskaņošanu. 3. Šis pants neskar nedz dalībvalstu pienākumu īstenot Savienības tiesību aktus, nedz Komisijas prerogatīvas un pienākumus. Tāpat šis pants neietekmē citus Līgumu noteikumus, kuros paredzēta dalībvalstu administratīvā sadarbība, kā arī šāda sadarbība starp dalībvalstīm un Savienību.". AIZJŪRAS ZEMJU UN TERITORIJU ASOCIĒŠANA 151) 182. panta pirmās daļas beigās svītro vārdus "šā Līguma". 152) 186. panta tekstu "reglamentē turpmāki nolīgumi, kuriem vajadzīga visu dalībvalstu vienprātīga piekrišana" aizstāj ar tekstu "reglamentē saskaņā ar 187. pantu pieņemtie tiesību akti.". 153) 187. pantā vārdkopu "ar vienprātīgu lēmumu" aizstāj ar vārdkopu "pēc Komisijas priekšlikuma ar vienprātīgu lēmumu" un panta beigās pievieno šādu teikumu – "Ja attiecīgos noteikumus pieņem ar īpašu likumdošanas procedūru, Padome tos pieņem vienprātīgi, pēc Komisijas priekšlikuma un pēc apspriešanās ar Eiropas Parlamentu.". SAVIENĪBAS ĀRĒJĀ DARBĪBA 154) Iekļauj jaunu piekto daļu. Tās virsraksts ir "SAVIENĪBAS ĀRĒJĀ DARBĪBA" un tajā ir šādas sadaļas un nodaļas: I sadaļa: Vispārīgi noteikumi par Savienības ārējo darbību II sadaļa: Kopējā tirdzniecības politika III sadaļa: Sadarbība ar trešām valstīm un humānā palīdzība 1. nodaļa: Sadarbība attīstības jomā 2. nodaļa: Sadarbība ar trešām valstīm ekonomikas, finanšu un tehnikas jomā 3. nodaļa: Humānā palīdzība IV sadaļa: Ierobežojoši pasākumi V sadaļa: Starptautiski nolīgumi VI sadaļa: Savienības attiecības ar starptautiskām organizācijām, trešām valstīm un Savienības delegācijām VII sadaļa: Solidaritātes klauzula. VISPĀRĪGI NOTEIKUMI 155) Iekļauj šādu jaunu I sadaļu un 188.a pantu: "I SADAĻA VISPĀRĪGI NOTEIKUMI ATTIECĪBĀ UZ SAVIENĪBAS ĀRĒJO DARBĪBU 188.a pants Saskaņā ar šo daļu Savienības starptautiskās darbības virzītājspēks ir Līguma par Eiropas Savienību V sadaļas 1. nodaļā izklāstītie principi, Savienība tiecas sasniegt tur minētos mērķus un rīkojas saskaņā ar tur izklāstītajiem vispārīgiem noteikumiem.". KOPĒJĀ TIRDZNIECĪBAS POLITIKA 156) Iekļauj II sadaļu ar virsrakstu "KOPĒJĀ TIRDZNIECĪBAS POLITIKA", kas ir trešās daļas IX sadaļas virsraksts. 157) Iekļauj 188.b pantu, kurā pārņem 131. panta tekstu, izdarot šādus grozījumus: a) pirmo daļu aizstāj ar šādu daļu: "Savienība, nodibinot muitas savienību saskaņā ar 23. līdz 27. pantu, vispārēju interešu labā veicina pasaules tirdzniecības harmonisku attīstību, starptautiskās tirdzniecības un tiešo ārvalstu ieguldījumu ierobežojumu pakāpenisku atcelšanu, kā arī muitas un citu šķēršļu mazināšanu."; b) otro daļu svītro. 158) Iekļauj šādu 188.c pantu, kas aizstāj 133. pantu: "188.c pants 1. Kopējas tirdzniecības politikas pamatā ir vienādi principi, jo īpaši attiecībā uz pārmaiņām tarifu likmēs, uz tarifu un tirdzniecības nolīgumu slēgšanu saistībā ar preču un pakalpojumu tirdzniecību un intelektuālā īpašuma komerciālajiem aspektiem, uz ārvalstu tiešajiem ieguldījumiem, uz liberalizācijas pasākumu, eksporta politikas un tirdzniecības aizsardzības pasākumu vienādošanu, tostarp to pasākumu, ko veic dempinga vai subsīdiju gadījumā. Kopējo tirdzniecības politiku īsteno, ievērojot Savienības ārējās darbības principus un mērķus. 2. Eiropas Parlaments un Padome, pieņemot regulas saskaņā ar parasto likumdošanas procedūru, paredz pasākumus, kas nosaka kopējās tirdzniecības politikas īstenošanu. 3. Ja ir nepieciešams apspriest un noslēgt nolīgumus ar vienu vai vairākām trešām valstīm vai starptautiskām organizācijām, piemēro 188.n pantu, ievērojot šā panta īpašos noteikumus. Komisija sniedz ieteikumus Padomei, kas pilnvaro Komisiju sākt vajadzīgās sarunas. Padome un Komisija atbild par to, ka tiek nodrošināta apspriesto nolīgumu saderība ar Savienības iekšējo politiku un noteikumiem. Komisija risina šīs sarunas, apspriežoties ar īpašu komiteju, ko ieceļ Padome, lai tā palīdzētu Komisijai veikt šo uzdevumu, un ievērojot norādes, ko Padome var tai izdot. Komisija īpašajai komitejai un Eiropas Parlamentam regulāri ziņo par sarunu norisi. 4. Attiecībā uz 3. punktā minēto nolīgumu apspriešanu un noslēgšanu Padome pieņem lēmumu ar kvalificētu balsu vairākumu. Attiecībā uz nolīgumu apspriešanu un noslēgšanu pakalpojumu tirdzniecības jomā, attiecībā uz intelektuālā īpašuma komerciālajiem aspektiem, kā arī uz ārvalstu tiešajiem ieguldījumiem, Padome pieņem lēmumu vienprātīgi, ja šādos nolīgumos paredzēti noteikumi, ar kuriem saistītu iekšēju noteikumu pieņemšanai ir vajadzīga vienprātība. Padome vienprātīgi pieņem lēmumu arī par nolīgumu apspriešanu un noslēgšanu: a) kultūras un audiovizuālo pakalpojumu tirdzniecības jomā, ja šie nolīgumi draud ierobežot Savienības kultūru un valodu daudzveidību; b) sociālo, izglītības un veselības aprūpes pakalpojumu jomā, ja šie nolīgumi draud radīt nopietnus traucējumus šādu pakalpojumu organizācijai valstī un kaitē dalībvalstu spējai nodrošināt šo pakalpojumu sniegšanu. 5. Uz starptautisku nolīgumu apspriešanu un noslēgšanu transporta jomā attiecas trešās daļas V sadaļa un 188.n pants. 6. Šajā pantā paredzētās kompetences īstenošana kopējās tirdzniecības politikas jomā neietekmē Savienības un dalībvalstu kompetences savstarpējo dalījumu, un tās dēļ nav jāveic dalībvalstu normatīvo aktu saskaņošana, ja Līgumi tādu saskaņošanu neparedz.". SADARBĪBA ATTĪSTĪBAS JOMĀ 159) Iekļauj III sadaļu ar virsrakstu "SADARBĪBA AR TREŠĀM VALSTĪM UN HUMĀNĀ PALĪDZĪBA". 160) Iekļauj 1. nodaļu "SADARBĪBA ATTĪSTĪBAS JOMĀ", kas pārņem trešās daļas XX sadaļas virsrakstu. 161) Iekļauj 188.d pantu, kurā pārņem 177. panta tekstu, izdarot šādus grozījumus: a) 1. un 2. punktu aizstāj ar šādu punktu: "1. Savienības politiku attiecībā uz sadarbību attīstības jomā īsteno saskaņā ar Savienības ārējās darbības principiem un mērķiem. Savienības un dalībvalstu politika attiecībā uz sadarbību attīstības jomā viena otru papildina un stiprina. Savienības politikai attīstības jomā galvenais mērķis ir nabadzības mazināšana un ilgākā laika posmā – tās izskaušana. Politikā, kas var iespaidot jaunattīstības valstis, Savienība ievēro mērķus, kas noteikti sadarbībai attīstības jomā."; b) 3. punktu numurē kā 2. punktu. 162) Iekļauj 188.e pantu, kurā pārņem 179. panta tekstu, izdarot šādus grozījumus: a) 1. punktu aizstāj ar šādu punktu: "1. Eiropas Parlaments un Padome saskaņā ar parasto likumdošanas procedūru nosaka pasākumus, kas nepieciešami sadarbības politikas īstenošanai attīstības jomā un kas var attiekties uz daudzgadu sadarbības programmām ar jaunattīstības valstīm vai tematiskām programmām."; b) iekļauj šādu jaunu 2. punktu: "2. Savienība ar trešām valstīm un kompetentām starptautiskām organizācijām var noslēgt jebkādus nolīgumus, kas palīdz sasniegt Līguma par Eiropas Savienību 10.a pantā un šā Līguma 188.d pantā minētos mērķus. Šā punkta pirmā daļa neskar dalībvalstu kompetenci starptautiskās organizācijās piedalīties sarunās un slēgt nolīgumus."; c) pašreizējo 2. punktu numurē kā 3. punktu, un pašreizējo 3. punktu svītro. 163) Iekļauj 188.f pantu, kurā pārņem 180. panta tekstu, izdarot šādus grozījumus: 1. punkta sākumā iekļauj šādu teikuma daļu – "Lai sekmētu darbību savstarpēju papildināšanos un efektivitāti,". 164) Iekļauj 188.g pantu, kurā pārņem 181. panta tekstu; pirmās daļas otro teikumu un otro daļu svītro. SADARBĪBA AR TREŠĀM VALSTĪM EKONOMIKAS, FINANŠU UN TEHNIKAS JOMĀ 165) Iekļauj 2. nodaļu "SADARBĪBA AR TREŠĀM VALSTĪM EKONOMIKAS, FINANŠU UN TEHNIKAS JOMĀ", kas pārņem trešās daļas XXI sadaļas virsrakstu. 166) Iekļauj 188.h pantu, kurā pārņem 188.a panta tekstu, izdarot šādus grozījumus: a) 1. punktu aizstāj ar šādu punktu: "1. Neskarot citus Līgumu noteikumus, jo īpaši 188.d līdz 188.g panta noteikumus, Savienība veic ekonomiskas, finansiālas un tehniskas sadarbības pasākumus ar trešām valstīm, kas nav jaunattīstības valstis, tostarp sniedzot finansiālu palīdzību. Šādi pasākumi atbilst Savienības attīstības politikai, un tos veic, ievērojot Savienības ārējās darbības principus un mērķus. Savienības un dalībvalstu pasākumi papildina un stiprina cits citu."; b) 2. punktu aizstāj ar šādu punktu: "2. Eiropas Parlaments un Padome saskaņā ar parasto likumdošanas procedūru nosaka pasākumus, kas nepieciešami 1. punkta īstenošanai."; c) 3. punkta pirmās daļas otrajā teikumā svītro beigu teikuma daļu – ", kurus apspriež un slēdz saskaņā ar 300. pantu.". 167) Iekļauj šādu pantu: "188.i pants Ja kādā trešā valstī ir radušies apstākļi, kuru dēļ vajadzīga steidzama Savienības finansiālā palīdzība, Padome pēc Komisijas priekšlikuma pieņem nepieciešamos lēmumus.". HUMĀNĀ PALĪDZĪBA 168) Iekļauj jaunu 3. nodaļu un jaunu 188.j pantu: "3. NODAĻA HUMĀNĀ PALĪDZĪBA 188.j pants 1. Savienības darbības humānās palīdzības jomā veic saskaņā ar Savienības ārējās darbības principiem un mērķiem. Šādu darbību nolūks ir nodrošināt ad hoc palīdzību un atvieglojumus cilvēkiem trešās valstīs un dabas vai cilvēku izraisītu katastrofu upuriem, lai viņus aizsargātu un nodrošinātu cilvēku vajadzības, kas izriet no šīs situācijas. Savienības un dalībvalstu darbības papildina un stiprina cita citu. 2. Humānās palīdzības pasākumus veic saskaņā ar starptautisko tiesību principiem un saskaņā ar objektivitātes, neitralitātes un diskriminācijas aizlieguma principu. 3. Eiropas Parlaments un Padome saskaņā ar parasto likumdošanas procedūru paredz pasākumus, kas nosaka Savienības humānās palīdzības pasākumu īstenošanu. 4. Savienība var ar trešām valstīm un kompetentām starptautiskām organizācijām noslēgt jebkādus nolīgumus, kas palīdz sasniegt Līguma par Eiropas Savienību 1. punktā un 10.a pantā minētos mērķus. Šā punkta pirmā daļa neskar dalībvalstu kompetenci starptautiskās organizācijās piedalīties sarunās un slēgt nolīgumus. 5. Lai izveidotu sistēmu jauno